title: HMS Ark Royal (91)

text: Force H, josta mukana olivat "HMS Ark Royal", "HMS Sheffield" ja viisi hävittäjää, lähti 7. marraskuuta Gibraltarilta osana operaatiota MB8 suojaamaan Välimeren laivastolle siirrettäviä aluksia (operaatio Coat). "HMS Ark Royalin" lentokoneet iskivät 9. marraskuuta operaation osana Elmasin lentokentälle (operaatio Crack). Osasto palasi, kun se oli saattanut Välimeren laivaston vahvistukset 165 mailin päähän Sisiliasta Galite-saarten kohdalle. Force H saapui varhain 11. marraskuuta takaisin Gibraltarille.


title: HMS Ark Royal (91)

text: "HMS Ark Royal" oli 15.–18. marraskuuta suojaamassa lentokoneiden toimittamista Maltalle (operaatio White). Operaatio epäonnistui epäsuotuisan tuulen ja suunnistuksen ongelmien vuoksi. Kahdestatoista Hawker Hurricanesta ja kahdesta suunnistuksesta vastanneesta Blackburn Skuasta ainoastaan neljä Hurricanea ja Skua laskeutui Maltalle – muut katosivat merelle.


title: HMS Ark Royal (91)

text: "HMS Ark Royal" otti osaa vielä ennen Force H:n Atlantille siirtoa Collariin, Maltan saattueen suojaamisoperaatio MC2:een liittyvään Operaatio Hideen joulun alla sekä Operaatio Excessiin vuoden vaihteessa. Helmikuussa "HMS Ark Royal" osallistui ilmahyökkäykseen Tirson padolle (operaatio Picket) ja Genovan sataman pommitukseen (operaatio Grog).


title: HMS Ark Royal (91)

text: Tammikuun lopulla 1941 saksalaiset taisteluristeilijät "Scharnhorst" ja "Gneisenau" lähtivät Saksan laivaston komentajan amiraali Erich Raederin käskystä purjehdukselle Atlantille (operaatio Berlin). Alusten tehtävänä oli häiritä liittoutuneiden meriliikennettä ja vetää peräänsä brittien taisteluyksiköitä, jotta kaappareiden toimintamahdollisuudet muilla alueilla paranisivat.


title: HMS Ark Royal (91)

text: Force H purjehti Gibraltarilta 12. helmikuuta 1941 iltapäivällä. Osastoon kuuluivat "HMS Ark Royal", "HMS Renown", "HMS Sheffield" sekä viisi hävittäjää ja sen tehtävänä oli suojata saattuetta HG53, joka oli 9. helmikuuta joutunut saksalaisen "U-37" -sukellusveneen maaliksi. Sukellusvene oli myös ilmoittanut saattueesta saksalaiselle risteilijälle "Admiral Hipperille", joka yllätti 12. helmikuuta saattueen SLS64 upottaen seitsemän alusta. Amiraliteetilla ei kuitenkaan ollut tiedossaan, että saattueen tuhoamisen jälkeen "Admiral Hipper" oli purjehtinut Brestiin täydennystä varten.


title: HMS Ark Royal (91)

text: Force H sai 13. helmikuuta uudet ohjeet, joiden mukaan "HMS Sheffield" liittyi saattueeseen SLS64 ja loppuosasto, "HMS Ark Royal" suojanaan "HMS Renown", siirtyi 16. helmikuuta vapauttamaan "HMS Rodneyn" suojaamasta saattuetta WS6 pisteessä 1300 mailia Gibraltarilta luoteeseen. "HMS Malaya" vapautti osaston suojaustehtävästä. Osaston palattua 25. helmikuuta Gibraltarille sen tehtäväksi määrättiin Atlantin saattueiden suojaaminen alueellaan.


title: HMS Ark Royal (91)

text: "HMS Ark Royal", "HMS Renown", "HMS Arethusa" ja kaksi hävittäjää käskettiin 8. maaliskuuta Kanariansaarten vesille etsimään "HMS Malayan" havaitsemia saksalaisia taisteluristeilijöitä ja suojaamaan Yhdysvalloista tulevia saattueita.


title: HMS Ark Royal (91)

text:
Amiraliteetti määräsi Force H:n etsimään taisteluristeilijöitä Brestiin johtavilta reiteiltä. "HMS Ark Royalin" lentokoneet havaitsivat 19. maaliskuuta kolme Saksaan matkalla olevaa kaapattua alusta. Valtausmiehistö upotti niistä kaksi, tankkeri "San Casimiron" ja norjalaisen tankkerin "Biancan", ja kolmas "SS Polykarp" vallattiin takaisin.
"Ark Royalilta" lähtenyt Fairey Fulmar havaitsi illalla 21. maaliskuuta saksalaiset, mutta rikkoutunut radio esti ilmoittamisen tukialukselle. Lentäjät raportoivat havainnoistaan palattuaan, mutta saksalaiset olivat tällä välin paenneet sumuun. Seuraavana päivänä "HMS Ark Royal" jatkoi etsintää löytääkseen pakenijat. Päivän aikana kuitenkin katapultti rikkoi lähdössä olleen Fairey Swordfishin, jonka runko lensi laivan eteen. Tukialus ajoi lentokoneen päälle, jolloin koneessa olleet syvyyspommit räjähtivät. "HMS Ark Royal" joutui 24. maaliskuuta korjattavaksi Gibraltarille, ja samalla Force H:n tehtävä Atlantilla päättyi "Scharnhorstin" ja "Gneisenaun" palattua Brestiin 22. maaliskuuta.


title: HMS Ark Royal (91)

text: Maltan puolustus tukeutui täysin meritse toimitettuun huoltoon ja siten Force H:n tärkein tehtävä oli saattueiden kulun suojaaminen. Tarviketäydennyksiä kuljettava saattue operaatio Tiikeri sekä lisäksi lentokonetäydennysten toimittaminen Maltalle 3. huhtikuuta Operaatio Winchissä, 27. huhtikuuta Operaatio Dunlopissa sekä 21. toukokuuta Operaatio Splicessä muodostivat pääosan "HMS Ark Royalin" tehtävistä huhti-toukokuussa.


title: HMS Ark Royal (91)

text: Kuninkaallisten ilmavoimien lentovene PBY Catalina havaitsi aamulla 28. toukokuuta 1941 taistelulaiva "Bismarckin" ja jäi varjostamaan sitä. Myöhemmin Catalinan seuraan liittyi "HMS Ark Royalin" Fairey Swordfish -kone, joka oli ollut tiedustelulennolla. "HMS Ark Royal", jonka kannella olivat 810. ja 818. laivueiden Swordfish-koneet, oli iskuetäisyydellä. Aluksen ollessa noin 40 mailin (65 km) päässä "Bismarckista" viisitoista 818. laivueen konetta lähetettiin hyökkäykseen lentokommodori T. P. Cooden johdolla. Suunnistuksessa käytettiin apuna varjostamassa ollutta risteilijä "HMS Sheffieldiä". Hyökkäyksessä "Bismarckin" peräsimeen osui torpedo, minkä seurauksena alus alkoi kiertää kehää.


title: HMS Ark Royal (91)

text:
Taistelulaiva "Bismarckin" uppoamisen jälkeen "HMS Ark Royal" yhdessä Force H:n kanssa palasi Maltan puolustusta ylläpitävien saattueiden suojaamiseen. Huoltosaattueita olivat 21. heinäkuuta Substance ja 29. heinäkuuta sitä täydentävä Style sekä 24. elokuuta Halberd. Näiden lisäksi "HMS Ark Royal" osallistui loppuvuonna 1941 moniin Maltan lentokonetäydennyksiin:
Täydennysten tapahtumat eivät poikenneet toisistaan merkittävästi. Tukialus osasto purjehti sopivalle etäisyydelle Maltasta, minkä jälkeen koneet lensivät lentueittain loppumatkan sovittujen oppaiden johdolla perille. Oppaat tulivat joko Maltalta tai Gibraltarilta tai sitten tukialuskone toimi oppaana. Koneiden lähdettyä laivasto-osasto palasi Gibraltarille.


title: HMS Ark Royal (91)

text: Force H nosti ankkurit 10. marraskuuta 1941 Gibraltarilla toimittaakseen lisää lentokoneita Maltalle (operaatio Perpetual). "HMS Ark Royaliin" ja "HMS Argukseen" oli kuormattu 37 Hawker Hurricanea. Seuraavana aamuna sää oli otollinen koneiden lähettämiseksi, mutta Royal Air Forcen lupaamat opaskoneet eivät päässeet tulemaan Gibraltarin huonon lentosään vuoksi.


title: HMS Ark Royal (91)

text: Läntisen Välimeren sää parani 12. marraskuuta, ja Hawker Hurricanet nousivat ilmaan, kun opaskoneet saapuivat. Kolme matkaan lähtenyttä konetta romuttui matkalla. Koneiden lähdettyä tukialukset saattajineen kääntyivät paluumatkalle. Varhain seuraavana aamuna saattava hävittäjä ilmoitti vedenalaisesta räjähdyksestä, jonka oletettiin olevan matkansa päähän ehtineen torpedon tuhoutuminen.


title: HMS Ark Royal (91)

text: Ennen aamun valkenemista "HMS Ark Royalilta" nousi kuusi ASV-tutkalla () varustettua Fairey Swordfishiä etsimään mahdollisia sukellusveneitä. Etsinnässä ei sukellusveneitä havaittu. Hävittäjä ilmoitti kello 9.55 kaikuluotaimen havainnosta, jolloin koko osasto muutti kurssia ja hävittäjät aloittivat syvyyspommien laukaisut. Päivän aikana "HMS Ark Royalin" koneet suorittivat koulutuslentoja, kun ilmoitettiin uudesta sukellusvenehavainnosta. Tällä kertaa havainto osoittautui valasparveksi.


title: HMS Ark Royal (91)

text:
"HMS Ark Royal" oli kello 15.41 vastaanottamassa palaavia koneitaan, kun sitä vavisutti voimakas räjähdys. Saksalainen yliluutnantti Friedrich Guggenbergerin komentama sukellusvene "U-81" oli läpäissyt hävittäjäsuojauksen ja laukaissut neljä torpedoa, joista yksi osui alukseen. Guggenberger uskoi maalinaan olleen kaksi tukialusta ja taistelulaivan. Saksalaiset eivät jääneet katsomaan torpedoidensa osumista, vaan pakenivat hävittäjien hyökkäystä syvyyksiin.
Torpedo osui "HMS Ark Royalin" kulkusuunnassa oikeaan kylkeen. Alus kallistui voimakkaasti melkein heti, mutta kykeni jatkamaan matkaansa 22 solmun nopeudella. Alus menetti sähköt, jolloin aluksen sisäinen viestiliikenne lakkasi toimimasta. Kaatumisvaaran vuoksi aluksen päällikkö antoi evakuointimääräyksen. Hävittäjä "HMS Legion" ajoi noin kello 16.00 aluksen viereen ja otti vastaan 1 560 miehistönjäsentä ennen kuin poistui kello 16.48. Torpedo-osuma oli surmannut ainoastaan yhden miehistönjäsenen. Alukseen jäivät sen päällikkö sekä runsaat sata miestä, jotka yrittivät pelastaa aluksen.
Pelastusmiehistö sai pumpattua oikeanpuoleisista tankeista öljyä vasemmanpuoleisiin kallistuman pienentämiseksi. Kallistuma saatiin pienennetyksi 22 asteesta noin 17 asteeseen. Hävittäjä "HMS Laforey" ajoi tämän jälkeen vaurioituneen tukialuksen kylkeen ja antoi virtaa, jotta alus saatiin tuottamaan itse virtaa. Vielä illan kuluessa saapui Gibraltarilta hinaaja "Thames" avustamaan matkaa kohti kotisatamaa saattueen vartioimana.


title: HMS Ark Royal (91)

text: Myöhemmin saapui toinen hinaaja, ja aluksen pelastuminen alkoi näyttää mahdolliselta. Vuoto kuitenkin paheni vedenpitävien seinien pettäessä, ja lopulta alus menetti uudelleen kaiken tehonsa. Sähkövoiman häviäminen oli aluksen lopun alku, koska pumput lakkasivat toimimasta. Sluuppi "HMS Pentstemon" pyydettiin aluksen vierelle antamaan virtaa. Tähän meni kuitenkin aikaa, ja tukialus vajosi erittäin syvälle ja kallistui uudelleen voimakkaasti.


title: HMS Ark Royal (91)

text: "HMS Ark Royalilla" annettiin 14. marraskuuta kello 4.00 käsky jättää laiva. Hinausköydet katkaistiin, ja hinaajat "St. Day" ja "Thames" ottivat vastaan alukselta poistuvat miehet. Aluksen kansi oli meren pinnan tasalla kello 6.00, ja kolmetoista minuuttia myöhemmin alus oli uponnut.


title: HMS Ark Royal (91)

text: Yhdysvaltalainen yritys C & C Technologies Inc paikansi 23. joulukuuta 2002 "HMS Ark Royalin" hylyn, joka makasi noin 1100 metrin syvyydessä. Etsintä liittyi BBC:n tuottaman dokumenttiohjelmasarjan Kuninkaallisen laivaston taisteluista tekemiseen.


title: Anamnesis

text: Anamnesis (, ”mieleen palauttaminen”) on Platonilta peräisin oleva filosofinen termi, jolla viitataan ajatukseen siitä, että tietäminen on sielussa jo olevien ideoiden uudelleen palauttamista mieleen. "Anamnesis" on myöhemmin lääketieteessä, psykoanalyysissä ja kristillisessä teologiassa käytetyn anamneesi-termin alkuperä.


title: Anamnesis

text: Platon käytti termiä "anamnesis" tietoteoreettisessa ja psykologisessa teoriassaan, jonka hän kehitti dialogeissaan "Menon" ja "Faidon". Hän viittaa teoriaan myös dialogissa "Faidros".


title: Anamnesis

text: "Menonissa" Menon haastaa Sokrateen niin kutsutulla Menonin paradoksilla, joka liittyy tiedon olemukseen: kuinka tutkitaan tai etsitään sellaista, josta ei tiedetä, mitä se on; ja jos etsitty löydetään, mistä sen tiedetään olevan se, mitä etsittiin? Toisin sanoen, jos etsitystä ei tunneta yhtään sen ominaisuutta, sitä ei voida kohdatessa tunnistaa; ja toisaalta, jos kaikki etsityn ominaisuudet jo tunnetaan, silloin sitä ei tarvitse etsiä lainkaan. Tällöin kummassakin tapauksessa kaikki tiedon etsiminen olisi turhaa.


title: Anamnesis

text: Sokrates vastasi tähän esittämällä oman "anamnesis"-teoriansa. Hän ehdotti, että sielu on kuolematon ja saa lihallisen hahmon toistuvasti. Tieto on ollut sielussa alusta asti ja on siinä ikuisesti, mutta joka kerta, kun sielu saa lihallisen hahmon, se unohtaa syntymässä tietonsa. Oppiessaan jotakin ihminen todellisuudessa palauttaa unohtamaansa tietoa mieleen. Tämä liittyi myös Sokrateen kätilöivään menetelmään (maieutiikka), jossa opettajan tehtävänä on lähinnä auttaa oppilaassa jo sisällä olemassa olevan tiedon ”synnyttämistä”.


title: Anamnesis

text: Sokrates havainnollistaa teoriaansa kyselemällä Menonin orjapojalta geometriaa koskevia kysymyksiä. Poika antaa aluksi väärän vastauksen, mutta kyselemällä Sokrates saa tämän päätymään oikeaan vastaukseen. Tämän on tarkoitus osoittaa, että koska pojalle ei kerrottu oikeaa vastausta, hän saattoi päästä siihen ainoastaan palauttamalla mieleen jotakin, jonka hän jo tiesi mutta oli unohtanut.


title: Anamnesis

text: "Faidonissa" Platon yhdisti "anamnesis"-teorian ideaoppiinsa. Hän käsitteli ensin yksityiskohtaisemmin sitä, kuinka "anamnesis" voidaan saavuttaa: siinä missä "Menonissa" vastaukseksi tarjotaan vain Sokrateen kyselymenetelmää, "Faidonissa" Platon esittää elämäntavan, jonka avulla on mahdollista voittaa ruumiin ja sen aistien aiheuttamat harhat tietynlaisen "katharsiksen" () eli puhdistumisen kautta. Tietoa voidaan saavuttaa vain järkeä käyttämällä, mietiskelemällä.


title: Anamnesis

text: Toiseksi, Platon tekee selväksi, että aito tieto erottuu pelkistä tosista uskomuksista ("doksa") sisältönsä kautta. Tieto voi koskea ainoastaan ikuisia totuuksia, koska ne ovat ainoita, jotka ovat olleet sielussa ikuisuudesta saakka. Vaikka todet uskomukset voivat olla arkielämässä usein hyödyllisiä, niitä ei voida pitää tietona.


title: Anamnesis

text: Myöhemmille Platonin tulkitsijoille "anamnesis" oli enemmän ontologinen kuin tietoteoreettinen käsite. Plotinos ei pitänyt mieleenpalauttamista merkittävässä roolissa, koska kaikki tieto universaaleista ideoista oli peräisin ajan ulkopuolelta ("dyadi" tai jumalallinen "nous"), ja se oli ihmisten saavutettavissa sieluunsa mietiskelyn avulla. "Anamnesiksessa" oli kyse enemmänkin kokemuksen kohteista, sisäisestä tiedosta, kuin mieleenpalauttamisesta. Tästä huolimatta "anamnesis"-teoriasta tuli uusplatonismissa osa sielun vaiheisiin liittyvää mytologiaa.


title: Anamnesis

text: Ajatusta selventävät Porfyrioksen lyhyt teos "De Antro Nympharum", joka on näennäisesti erään "Odysseian" kirjan XIII esitetyn lyhyen kohtauksen kommentaari; sekä Macrobiuksen pidempi "Kommentaari Scipion unesta". Uusplatonilaiset käyttivät ajatusta psyykkisestä muistista osoituksena sielun taivaallisesta ja aineettomasta alkuperästä, sekä selittämään sen, kuinka ihmiset kykenivät jokapäiväisessä elämässään muistamaan maailmansielusta peräisin olevia muistoja. Näin mieleenpalauttaminen liittyi oleellisesti platonilaiseen ajatukseen sielusta itsestään. Koska ihmisyksilön omien muistojen sisältö oli vähäpätöistä, vain universaali ideoiden tai jumalallisten olioiden mieleenpalauttaminen veti ihmisen lähemmäksi olemassaolon kuolematonta alkuperää.


title: Anamnesis

text: "Anamnesis" oli lähintä, mihin ihmismielet kykenivät pyrkiessään kokemaan sielun vapauden, joka sillä oli ennen kuin se sidottiin aineeseen. Lihaksitulemista platonilaiset kuvasivat šokiksi, joka sai aikaan sen, että sielu unohti kokemuksensa ja usein myös oman jumalallisen alkuperänsä.


title: Deadmeat Disciples

text: Deadmeat Disciples on suomalaisen death/thrash metal -yhtye Deathchainin Suomessa 13. lokakuuta 2003 julkaisema albumi.


title: Cosimo de’ Medici

text: Cosimo di Giovanni de’ Medici (27. syyskuuta 1389 Firenze – 1. elokuuta 1464) oli ensimmäinen Medicien poliittisen suvun jäsen ja Firenzen hallitsija. Häntä sanotaan myös ”vanhemmaksi” (”il Vecchio”) ja isänmaan isäksi (”pater patriae”).


title: Cosimo de’ Medici

text: Cosimo syntyi Firenzessä villakauppiaan ja pankkiirin poikana. Hän peri sekä rikkautensa, varovaisuutensa että liiketoiminnan tajunsa isältään Giovanni di Bicci de’ Mediciltä. Hänellä oli veli Lorenzo, ja hän oli tulevan mahtimiehen Lorenzo de’ Medicin isoisä. Vuonna 1415 hän avusti antipaavi Johannes XXIII:ta Konstanzin kirkolliskokouksessa.


title: Cosimo de’ Medici

text: Vuonna 1433 Cosimon valtaa alettiin pitää uhkana Medici-vastaiselle puolueelle, jota johtivat aatelismiehet Palla Strozzi ja Rinaldo. Saman vuoden syyskuussa Cosimo vangittiin, syytettynä Luccan valloituksen epäonnistumisesta, mutta hän onnistui muuttamaan vankilatuomionsa maanpakolaisuudeksi. Cosimo lähti Padovaan, ja sieltä Venetsiaan, ottaen pankkinsa mukanaan. Hänen vaikutusvaltansa oli suuri: vuoden kuluessa rahan pakeneminen Firenzestä oli niin huomattavaa, että maanpakolaisuuden kielto täytyi poistaa. Cosimo palasi Firenzeen vuonna 1434 ja johti maata loppuelämänsä ajan.


title: Cosimo de’ Medici

text: Politiikan alalla Cosimo pyrki Pohjois-Italian rauhoittamiseen vuoden 1454 Lodin sopimuksella: Venetsia, Firenze ja Milano sekä myöhemmin Kirkkovaltio sopivat lopettavansa hyödyttömät rajakiistansa. Vuonna 1439 hän oli myös välikätenä paavi Eugenius IV:n neuvoston siirtymisessä Ferraralta Firenzeen.


title: Cosimo de’ Medici

text: Cosimo oli tunnettu kulttuurin ja taiteiden tukija sekä suuri kirjojen ystävä. Hän kulutti perheen omaisuutta Firenzen hyväksi. Hän oli Fra Angelicon, Fra Filippo Lippin ja Donatellon suosija ja uskottu. Taiteeseen sijoittaminen lisäsi hänen kansansuosiotaan. Hän uskalsi palkata arkkitehti Filippo Brunelleschin toteuttamaan Santa Maria del Fioren kupolin, vaikka hänen suunnitelmansa oli rakennusteknisesti haasteellinen. Vuosina 1434–1471 hän käytti kaikkiaan 663 755 floriinia "rakennuksiin, hyväntekeväisyyteen ja veroihin". (Mukaan on laskettu hänen hyväksymiään mutta vasta hänen kuolemansa jälkeen toteutuneita hankkeita.)


title: Deathrash Assault

text: Deathrash Assault on suomalaisen death/thrash metal -yhtye Deathchainin toinen täyspitkä albumi, joka julkaistiin Suomessa 12. lokakuuta 2005. Albumi jäi yhtyeen entisen laulajan, Rottenin, viimeiseksi yhtyeessä.


title: Deathrash Assault

text: Albumi ylsi Suomen virallisella albumilistalla sijalle 18.


title: Afrikanpingviini

text: Afrikanpingviini, aikaisemmalta nimeltään silmälasipingviini ("Spheniscus demersus") on pingviinilaji, joka elää Afrikan lounaisrannikolla. Ne elävät yhdyskuntina 24 saarella Namibian ja Algoa Bayn välillä, lähellä Port Elizabethia.


title: Afrikanpingviini

text: Afrikanpingviinit kasvavat 68–70 senttiä pitkiksi ja painavat 2–4 kiloa. Niillä on rintakehässään musta raita ja pilkkuja, jotka ovat erilaiset jokaisella pingviinillä, aivan kuten raidat seeproilla. Niillä on myös vaaleanpunaiset hikirauhaset silmiensä yläpuolella. Lämpimällä ilmalla hikirauhaseen kerääntyy enemmän verta, jotta ympärillä oleva ilma jäähdyttää sitä eli siis mitä lämpimämpi ilma, sitä suurempi vaaleanpunainen alue on pingviinin silmän yläpuolella. Koiraat ovat naaraita suurempia ja niillä on myös suurempi nokka.


title: Afrikanpingviini

text: Afrikanpingviinit lisääntyvät vuoden ympäri, mutta pääasiallinen lisääntymiskausi alkaa helmikuussa. Naaraat munivat kaksi munaa ja hautovat niitä 38-42 päivää. Ne ovat yksiavioisia ja koiraat myös vuorottelevat hautomisessa. Pingviinien sulat vaihtuvat loka- ja helmikuun välillä, mutta suurimmalla osalla linnuista sulat vaihtuvat marras-joulukuussa, jonka jälkeen ne lähtevät merelle ruoan hakuun. Ne eivät syö ollenkaan sulkienvaihdon aikana, sillä ne eivät mene sinä aikana veteen vaan pysyvät maalla. Afrikanpingviinit syövät enimmäkseen pieniä kaloja, kuten sardiineja ja anjoviksia ja ne saavat tarvitsemansa veden syömistään kaloista.


title: Afrikanpingviini

text: Afrikanpingviinit elävät keskimäärin 10–11 vuotta. Naaraat tulevat sukukypsiksi neljän vuoden iässä ja koiraat viiden vuoden ikäisinä. Tiedettävästi vanhin lintu on elänyt 24-vuotiaaksi, mutta useat yksittäiset linnut ovat eläneet tarhoissa 40-vuotiaiksi. Populaatio koostuu noin 179 000:sta aikuisesta linnusta (2003), josta 56 000 ovat lisääntymiskykyisiä.


title: Afrikanpingviini

text: Afrikanpingviinit pesivät harvoin maalla, koska siellä niitä uhkaavat monet petoeläimet. Ne kaivoivat pesänsä aiemmin guanoon, joka on merilintujen tai lepakoiden ulostetta, joka on kertynyt kerroksiksi eläinten elinpaikoille. Guano sisältää runsaasti fosforia ja typpeä, ja sitä kerättiin runsaasti lannoitteeksi 1800-luvulla, joten pingviinit pesivät nykyään hiekkaan ja kalliokielekkeiden alle.


title: Afrikanpingviini

text: Vielä 1900-luvun puolivälissä pingviinien munia pidettiin hienoina herkkuina ja niitä kerättiin myyntitarkoitukseen. Tapana oli kuitenkin rikkoa kaikki munat, jotka oli kerätty yli kaksi päivää aikaisemmin, jotta myytävien munien tuoreus taattaisiin. Tämän lisäksi pingviinien guanon keräys vähensi afrikanpingviinien populaatiota huomattavasti. Afrikanpingviinit ovat vieläkin alttiita asuinalueellaan öljysaasteille, jotka ovat peräisin laivojen öljyvuodoista ja pilssivesistä. Myös kaupallinen kalastus uhkaa vähentää pingviinien ainoaa ruokalähdettä.


title: Afrikanpingviini

text: Jokainen saari Robben Islandia lukuun ottamatta, jossa afrikanpingviinit pesivät, on suojeltua aluetta tai osa West Coast National Park -nimistä kansallispuistoa. Silti joillakin saarilla pingviinit joutuvat kilpailemaan ahtaista pesimäalueista hylkeiden kanssa ja jotkut yksittäiset hylkeet saattavat tappaa ja syödä pingviinejä. Tätä uhkaa on yritetty vähentää, kuten myös joidenkin pesimäsaarten villiintyneiden kissojen populaatiota on yritetty karsia. Afrikanpingviini on yksi Afrikan ja Euraasian muuttavien vesilintujen suojelemista koskevan sopimuksen (AEWA) suojelun alainen laji.


title: Tuk-tuk

text: Tuk-tuk () eli samlor () on thaimaalainen versio kolmipyöräisestä skootterista, jota kutsutaan muualla auto-riksaksi. Tuk-tukia käytetään paitsi vuokra-ajoneuvona, myös tavaran kuljetukseen. Tuk-tukin käyttö on useissa kaupungeissa Thaimaassa kielletty, ja sitä tapaakin Bangkokin ja Chiang Main ulkopuolella lähinnä maaseutukaupungeissa ja -kylissä. Tuk-tukia ajaa alempaan sosiaaliryhmään kuuluva, yleensä Thaimaan koilliosasta Isanista kotoisin oleva henkilö, jolla ei ole varaa varsinaiseen taksiautoon.


title: Tuk-tuk

text: Tuk-tukit ovat kolmipyöräisiä ja sivuilta avoimia. Auringolta ja sateelta suojaa kangaskatto. Voimanlähteenä on 300-kuutioinen kaksitahtimoottori. Ratin sijasta tuk-tukissa on ohjaustanko. Jotkut tuk-tukit käyttävät kaasua polttoaineena.


title: Tuk-tuk

text: Toisin kuin Intiassa ja Indonesiassa, joissa paikallinen kolmipyörä perustuu italialaiseen Vespaan (Bajaj), thaimaalaisen tuk-tukin esikuvana oli "Daihatsu Midget", japanilainen kääpiöauto. Ensimmäiset moottorikäyttöiset kolmipyöräriksat eli tuk-tukit esiteltiin vuonna 1959. Thaimaassa on tällä hetkellä kuusi valmistajaa. Tuk-tukin tulevaisuus saattaa olla uhattuna, sillä kiristyvät päästönormit ja nouseva elintaso suosivat hiljaisia ja ilmastoituja taksiautoja. Tuk-tuk on kuitenkin edelleen Thaimaan ja Bangkokin tunnetuin kulkuväline ja eräänlainen kansallinen tunnuskuva, joka kiehtoo varsinkin turisteja. Tuk-tuk-kyydin hinta ei enää ole kilpailukykyinen mittaritakseihin verrattuna, mutta sillä on oma käyttäjäkuntansa katukauppiaiden keskuudessa, tavaran kuljetuksessa ja ruuhka-aikoina.


title: Phil McGraw

text: Phillip Calvin McGraw (tunnetaan nimellä Dr. Phil, ”tohtori Phil”; s. 1. syyskuuta 1950 Vinita, Oklahoma, Yhdysvallat) on suosittu yhdysvaltalainen televisiopsykologi.


title: Phil McGraw

text: Hän tuli tunnetuksi tehtyään yhteistyötä Oprah Winfreyn kanssa vuosina 1998–2002. Hän juonsi "Tuesdays with Dr. Phil" -juttusarjaa ohjelmassa "Oprah". Suosion kasvun takia McGrawille perustettiin oma ohjelma "Dr. Phil", jota tuottaa Winfrey's Harpo Studios. Hän on isännöinnyt ohjelmaa vuodesta 2002.


title: Phil McGraw

text: McGraw on kirjoittanut seitsemän kirjaa ja niiden oheismateriaalin. Kirjoista kuudessa neuvotaan muun muassa ihmissuhteisiin liittyvissä asioissa ja yhdessä autetaan laihdutuksessa ja elämäntapojen muuttamisessa. Hän on tehnyt myös cameoroolin elokuvassa "Scary Movie 4" sekä televisiosarjoissa "Frasier" ja "Simpsonit". Hän on ollut myös esikuvana "Seesamtien" hahmolle Dr. Feel.


title: Phil McGraw

text: McGraw ja Debbie McCall avioituivat vuonna 1970 ja erosivat 1973. Robin Jamesonin kanssa McGraw avioitui vuonna 1976, ja parilla on kaksi poikaa, Jay (s. 1979) ja Jordan (s. 1986). Jay McGraw on seurannut isänsä jalanjälkiä ja julkaissut Dr. Phil -tyylisen kirjan, joka on suunnattu teini-ikäisille, sekä vieraillut usein "Dr. Phil"-ohjelmassa. McGraw on ollut myös vieraana Conan O'Brienin juontamassa "Late Night with Conan O'Brien" -showssa.


title: Phil McGraw

text: McGraw'lle tehtiin siemenjohdinten katkaisu eli vasektomia 29-vuotiaana ensimmäisen lapsen saatuaan. Myöhemmin hän on kutsunut tätä elämänsä suurimmaksi virheeksi.


title: Kontupohjan levottomuudet 2006

text: Kontupohjassa, Karjalan tasavallassa, mellakoitiin 2. ja 3. syyskuuta välisenä yönä vuonna 2006.


title: Kontupohjan levottomuudet 2006

text: Mellakoinnin taustalla oli ravintolassa tapahtunut venäläisten ja tšetšeenien välinen yhteenotto, jossa ainakin kaksi ihmistä kuoli. Yhteenoton seurauksena kerättiin nimiä adressiin, jossa vaadittiin Kaukasian alueelta tulleiden laittomien siirtolaisten karkottamista. Lauantaina 2. syyskuuta yli 2000 mielenosoittajaa oli kokoontunut Kontupohjassa tämän asian puolesta. Mielenosoitus muuttui mellakoinniksi, jossa poltettiin autoja ja ryöstettiin kaukasialaisten liikkeitä. Poliisin erikoisjoukot osallistuivat mellakoinnin taltuttamiseen.


title: Kontupohjan levottomuudet 2006

text: Levottomuudet alkoivat keskiviikkoiltana 30. elokuuta 2006 azerbaidžanilaisen Imanovin pitämässä "Tšaika"-ravintolassa Kontupohjan keskustassa tapahtui kapakkatappelu, jossa kaksi kontupohjalaista sai surmansa. Tappeluun osallistuivat venäläiset asiakkaat, baarimestari ja ravintolan johtaja. Tappelun jälkeen venäläiset poistuivat ravintolasta. Viidentoista minuutin tai puolen tunnin kuluttua ravintolalle ajoi kaksi tai joidenkin tietojen mukaan neljä autoa, joissa oli venäläisten mielestä tšetšeeneiltä näyttäviä henkilöitä ja ravintolanpitäjän ystäviä. He olivat aseistettuja veitsin, pesäpallomailoin ja terästangoin. Yllättämättä niitä, jotka olivat osallistuneet alkuperäiseen tappeluun, kaukasialaiset alkoivat venäläisten näkemyksen mukaan huutaa ”Allahu Akbar” ja lyödä niitä ravintolassa istuvia ja ulkopuolella kulkevia, jotka ulkonäöltään muistuttivat slaaveja.


title: Kontupohjan levottomuudet 2006

text: Arvo Tuomisen TV-dokumentissaan esittämä selvitys näistä levottomuuksista oli seuraava:


title: Kontupohjan levottomuudet 2006

text: Loukkaantuneista kuoli kaksi ja sairaalaan toimitettiin yhdeksän, joista sydäntoimintojen palauttamista varten viisi. Hoidossa näistä kuoli vielä kaksi.


title: Kontupohjan levottomuudet 2006

text: Perjantaina väkijoukko hajotti ravintolan ikkunoita ja sytytti ravintolan palamaan vaatien kaukasialaisten karkottamista kaupungista. Ravintolaa pitävien azerbaidžanilaisten lisäksi kaupungissa on torikauppaa käyviä tšetšeeneitä. Mielenosoitukset jatkuivat, ja paikalle tuli laittoman siirtolaisuuden lopettamista kannattavan DPNI:n edustajia Moskovasta. Viranomaiset evakuoivat noin kuusikymmentä kaukasialaissyntyistä Petroskoihin. Yleisradion uutiset kertoivat heidän paenneen.


title: Kontupohjan levottomuudet 2006

text: Paikalta otetuissa videoissa korostuu mielipiteenä se, että paikalliset pelkävät siirtolaisia ja että myös työpaikkojen puolesta palvelualoilla pelätään.


title: Kontupohjan levottomuudet 2006

text: Paikallinen miliisi ei kyennyt riittävän tehokkaasti hillitsemään kaikkia mielenosoittajia, minkä takia sisäasiainministeriön erikoisjoukko OMON määrättiin paikalle Petroskoista.


title: Kontupohjan levottomuudet 2006

text: Paikalta otetuissa videoissa Karjalan tasavallan presidentti Sergei Katanandov totesi, että järjestys kyllä palautetaan vaikka voimatoimia käyttäen, mutta ensiksi yritetään muin keinoin. Suomalaisten tiedotusvälineiden mukaan myös Kontupohjan paperitehtaan johtaja Vitali Federmesser rauhoitteli mielenosoittajia.


title: Kontupohjan levottomuudet 2006

text: Karjalan sisäministerin mukaan mellakoinnin syyt ovat kaupalliset, mutta moskovalaisen ihmisoikeusjärjestön mukaan etniset. 2000-luvulla kaukasialaisten ja muiden kansojen välit ovat kiristyneet eri puolilla Venäjää, on sattunut useita yhteenottoja ja väkivaltaisuuksia. Myös juutalaisia ja tummaihoisia vastaan on hyökätty. Etniset suhteet ovat kiristyneet myös Karjalan tasavallassa, jonne on muuttanut runsaasti siirtotyöläisiä muun muassa Kaukasiasta ja Keski-Aasiasta.


title: Phil Hartman

text: Philip Edward "Phil" Hartman (24. syyskuuta 1948 – 28. toukokuuta 1998) oli kanadalaissyntyinen yhdysvaltalainen näyttelijä, ääninäyttelijä, koomikko ja käsikirjoittaja.


title: Phil Hartman

text: Hartman syntyi Ontarion Brantfordissa Kanadassa, ja 1950-luvulla hänen perheensä muutti Yhdysvaltoihin. Hartman pyrki Los Angelesin high schooleihin, ja hänestä tuli Yhdysvaltojen kansalainen 1990-luvun alkupuoliskolla.


title: Phil Hartman

text: Urallaan Hartman esiintyi muun muassa "Saturday Night Livessä", "NewsRadio"-sitcomissa ja "Simpsoneissa", jossa hän esitti B-luokan halpaelokuvanäyttelijää Troy McClurea ja asianajaja Lionel Hutzia.


title: Phil Hartman

text: Hartman meni naimisiin Gretchen Lewisin kanssa vuonna 1970. Avioliitto kesti lyhyen aikaa. Vuonna 1982 Hartman meni naimisiin kiinteistövälittäjä Lisa Strainin kanssa, ja heidän avioliittonsa kesti kolme vuotta. Vuonna 1987 Hartman avioiutui entisen mallin ja jonkin verran näyttelijän töitä tehneen Brynn Omdahlin (syntyjään Vicki Omdahl) kanssa. Pari sai kaksi lasta.


title: Phil Hartman

text: Hartmanin kolmas vaimo Brynn murhasi Hartmanin riidan takia pariskunnan kotona Kaliforniassa 28. toukokuuta 1998. Hartman oli kuollessaan 49 vuoden ikäinen. Brynn Hartman ampui miestään kahdesti päähän tämän nukkuessa ja muutaman tunnin kuluttua teki itsemurhan ampumalla itseään päähän. Murhan motiivit eivät ole täysin tiedossa. Brynn Hartman oli kuitenkin käyttänyt aiemmin illalla kokaiinia ja teki murhan huumeiden vaikutuksen alaisena. Brynn Hartman oli ollut aiemmin pahasti riippuvainen huumeista, mutta saanut riippuvuutensa kuriin mentyään Hartmanin kanssa naimisiin.


title: Isotermi

text: Isotermit eli lämpötilan samanarvokäyrät yhdistävät sekä luonnossa että kartalla paikkoja, joiden lämpötila on sama. Ne eivät ole kuitenkaan leveyspiirien suuntaisia, koska tuulet ja merivirrat viilentävät tai lämmittävät vaikutuspiireissään alueita eri määrin. Lämpimät tuulet ja merivirrat nostavat keskilämpötiloja, kun taas kylmät laskevat.


title: Perhentiansaaret

text: Perhentiansaaret () on saaristo Malesiassa Terengganun osavaltiossa. Se sijaitsee noin 19 km Malesian rannikolta, ja matkaa pohjoiseen Thaimaan rajalle on noin 64 km. Tärkeimmät saaret ovat Perhentian Besar ("Iso-Perhentian") ja Perhentian Kecil ("Pieni Perhentian"). Sana Perhentian tarkoittaa pysähdystä. Nimi liittyy kauppiaisiin, jotka tekivät kauppaa Thaimaan ja Malesian välillä. Nykyisin saaristo kuuluu luonnonsuojelualueeseen, jonka vuoksi kalastus on kielletty. Saariston päätulonlähde on matkailu. Kirkkaat vedet, puhtaat rannat, ehjät korallit ja muutamat hylyt ovat tehneet siitä suositun ranta- ja sukelluskohteen. Saarella ei ole lentokenttää eikä kunnon teitä. Helpoin tapa päästä saarelle on vuokrata vene joko Kota Bharusta tai Kuala Terengganusta.


title: Fugazi (Marillion)

text: Fugazi on brittiläisen progressiivista rockia soittavan Marillionin toinen albumi. Se julkaistiin vuonna 1984. Albumi tuotettiin hankalissa olosuhteissa, sillä rumpali Mick Pointer oli jättänyt yhtyeen ja useita muita jouduttiin kokeilemaan nopeasti. Lopulta rumpaliksi valittiin Ian Mosley. Yhtye on todennut, että se ei ollut tyytyväinen tulokseen etenkään tuotantolaadun osalta. Uudelleenjulkaisu korjasi tätä jonkin verran.Vuoden 1998 uudelleenjulkaisulla oli myös seuraavat kappaleet toisella levyllä:


title: Kondopoga (yritys)

text: Kondopoga () on Karjalan tasavallan Kontupohjassa toimiva paperitehdas ja monialayhtiö. Tehdas on perustettu vuonna 1928. Tehtaan päätuote on sanomalehtipaperi, mutta se valmistaa myös toimisto- ja käärepaperia. Paperitehtaan lisäksi OAO Kondopogan toimialoja ja tuotteita ovat tiiliteollisuus, rehuhiivan tuotanto ja kirjolohen kasvatus.


title: Kondopoga (yritys)

text: Tehdasta on johtanut Vitali Federmesser, jonka johtamisen aikana tehdas on vastannut myös ympäristönsä sosiaalisesta kehittämisestä rakentamalla kaupunkiin kulttuuritalon ja jäähallin. Muita hankkeita ovat olleet terveysparantolan uusiminen, kävelykadun perustaminen, tiilitehtaan ja kalanviljelylaitoksen perustaminen. Vuodesta 2004 yritys on omistanut myös Suojärven kartonkitehtaan.


title: Kondopoga (yritys)

text: Paperitehtaassa on nykyisin seitsemän paperikonetta – kuusi sanomalehtipaperikonetta ja yksi käärepaperikone. Pääasiassa verrattain iäkkäiden paperikoneiden yhteistuotanto on noin 700 000 tonnia sanomalehtipaperia vuodessa. Finnkarelco on tuonut Kontupohjan paperia Suomeen.


title: Kondopoga (yritys)

text: Paperikoneet 4, 5, 6 ja 7 on otettu käyttöön vuosina 1960–1965. Paperikone 8 on rakennettu 1980-luvulla. PK 9:n rakentaminen alkoi vuoden 1974 lopussa, ja se käynnistyi 1977. Se oli ensimmäinen leveä ja nopea Neuvostoliitossa valmistettu paperikone. Paperikone 10 on Beloitin valmistama Bell Baie 3, joka käynnistyi 2003. Sen viiraleveys on 7,4 metriä. Tehtaalla on toiminut biologinen jätevedenpuhdistamo vuodesta 1983.


title: Kondopoga (yritys)

text: Vuonna 2001 Kondopoga oli Venäjän 37. suurin vientiyhtiö. Yhtiöllä on noin 7 500 työntekijää.


title: Kondopoga (yritys)

text: Kontupohjassa olevien paperikoneiden lisäksi Suojärven kartonkitehtaassa valmistetaan noin 70 700 tonnia kartonkia vuodessa.


title: Giovanni di Bicci de’ Medici

text: Giovanni di Bicci de’ Medici (1360 Firenze – 20. helmikuuta tai 28. helmikuuta 1429) oli maineikkaan ja vaikutusvaltaisen firenzeläisen Medici-suvun perustaja, Cosimo de’ Medicin isä ja Lorenzo de’ Medicin eli Lorenzo il Magnificon isoisän isä.


title: Giovanni di Bicci de’ Medici

text: Giovanni aloitti uransa villakauppiaana, mutta laajensi liiketoimintaansa pankkialalle. Hän joutui kilpailemaan vanhempia ja vauraampia pankkiirisukuja vastaan. Hänen pankkinsa kasvoi hänen aikansa suurimmaksi Cosimo de’ Medicin alaisuudessa. Poika peri rikkautensa, varovaisuutensa ja liiketoiminnan tajunsa Giovannilta.


title: Glosa

text: Glosa on keinotekoinen kieli, jonka Ronald Clark ja Wendy Ashby suunnitelivat kansainväliseksi apukieleksi Lancelot Hogbenin interglossan pohjalta vuosina 1972–1992. Interglossa oli alun perin kehitetty 1943.


title: Glosa

text: Glosaa kirjoitetaan latinalaisin aakkosin. Sanoilla ei ole taivutusmuotoja, ja sama sana voi toimia verbinä, substantiivina, adjektiivina tai prepositiona. Sanasto on latinasta ja kreikasta, mutta esimerkiksi kielioppisäännöissä on vaikutteita myös muista kielistä. Perusglosassa on tuhat sanaa, mutta 6 000 sanan laajennettu sanasto on kehitetty vaativampia erikoisaloja varten.


title: Cosimo I de’ Medici

text: Cosimo I (; 12. kesäkuuta 1519 Firenze – 21. huhtikuuta 1574 Firenze) oli Firenzen herttua vuosina 1537–1569 sekä ensimmäinen Toscanan suurherttua vuodesta 1569 alkaen.


title: Cosimo I de’ Medici

text: Cosimo syntyi Firenzessä, ja hänen isänsä oli kuuluisa forlìlainen kondottieeri Giovanni dalle Bande Nere.


title: Cosimo I de’ Medici

text: Kun Alessandro de’ Medici joutui salamurhan uhriksi vuonna 1537, Cosimo nousi valtaan, koska Alessandron ainoa miespuolinen jälkeläinen oli avioton. Cosimo oli lähtöisin eri sukuhaarasta, mutta monet Firenzen vaikutusvaltaisista miehistä kannattivat häntä, ehkä toivoen pääsevänsä hallitsemaan hänen kauttaan, koska hän oli vain 17-vuotias. Cosimo osoittautui kuitenkin lujatahtoiseksi ja kunnianhimoiseksi, ja pyhä Rooman keisari Kaarle V tunnusti hänet Firenzen valtionpäämieheksi vuoden 1537 kesäkuussa. Hän palautti Medicit valtaan, ja sen jälkeen suku hallitsi Firenzeä viimeiseen Medici-suurherttuaan, Gian Gastone de Mediciin (1671–1737) asti. Hänen luomansa hallinnon rakenteet säilyivät aina siihen asti, kunnes suuriruhtinaskunta sulautui Itävallan keisarikuntaan.


title: Cosimo I de’ Medici

text: Heinäkuun loppupuolella 1537 Alessandron maanpaossa olleet vastustajat keräsivät voimansa ja marssivat Ranskan kuningaskunnan tukemana Toscanaan Bernardo Salviatin ja Piero Strozzin johdolla. Saatuaan tiedon heidän lähestymisestään Cosimo lähetti parhaat joukkonsa Alessandro Vitellin johdolla kohtaamaan viholliset. Lyötyään vihollisarmeijan Montemurlon linnoituksen luona Vitelli hyökkäsi linnoitukseen, jonne Strozzi ja muutamat hänen kumppaneistaan olivat hakeutuneet turvaan. Strozzin vastarinta murtui muutamassa tunnissa, ja Cosimo oli saanut ensimmäisen voittonsa. Tärkeimmät vangit mestattiin Firenzen piazzalla tai Bargellossa.


title: Cosimo I de’ Medici

text: Seuraavaksi Cosimon huomio kääntyi naapurikaupunkeihin Luccaan ja Sienaan. Keisarin tuella hän alkoi piirittää Sienaa ja vuonna 1555. 15 kuukautta kestäneen piirityksen jälkeen hän valtasi kaupungin, jonka väkiluku oli romahtanut 40 000:sta 8 000:een. Vuonna 1559 Cosimo liitti Montalcinon alueisiinsa, ja vuonna 1569 hän sai paavi Pius V:ltä Toscanan suurherttuan arvon.


title: Cosimo I de’ Medici

text: Johtajana Cosimo oli itsevaltainen ja verotti alamaisiaan raskaasti. Taloudellisista vaikeuksista huolimatta hän oli antelias taiteiden tukija ja kehitti myös Firenzen laivastoa.


title: Cosimo I de’ Medici

text: Cosimon jälkeen Toscanan hallitsijaksi tuli hänen poikansa Francesco eli Frans I. Myös hänen nuorempi poikansa Ferdinand toimi myöhemmin Toscanan suurherttuana. Cosimon jälkeläiset hallitsivat Toscanaa vuoteen 1737.


title: OMON

text: OMON (ОМОН, , "Liikuteltavat erikoisjoukot", vuoden 2011 poliisiuudistukseen saakka , "Miliisin erikoisjoukot") on yleisnimitys poliisin tai miliisin erikoisjoukoille Venäjällä ja entisessä Neuvostoliitossa.


title: OMON

text: Näitä joukkoja käytetään erikoistilanteissa, kuten vaarallisissa pidätyksissä, panttivankitilanteissa, mellakoissa ja terrorismitapauksissa. Jokaisella Venäjän alueella ja useilla suuremmilla kaupungeilla on omat OMON-joukkonsa. Ukrainassa Neuvostoliitolta periytyneet OMON-joukot tunnettiin nimellä Berkut.


title: OMON

text: OMON-joukkoihin voivat hakea 22–30-vuotiaat asepalveluksen suorittaneet miehet. Seula on tiukka ja sisältää lääketieteelliset ja psykologiset testit. Koulutus kestää neljä kuukautta. Jäsenet saavat melko pientä palkkaa (noin 1000€/kk) ja jäävät yleensä eläkkeelle 45:n ikäisinä ilman merkittävää eläkettä.


title: OMON

text: OMONin juuret ovat Neuvostoliitossa sisäministeriön (MVD) alaisuuteen vuonna 1979 perustetussa erikoisjoukossa, joka luotiin valmistauduttaessa Moskovan olympialaisiin 1980, jotta varmistuttaisiin ettei kilpailuissa toistu Münchenin vuoden 1972 kaltaista verilöylyä.


title: OMON

text: Nykyinen järjestelmä on perustettu 1987 ja tuon erikoisjoukon jälkeläinen. OMON-joukot perustettiin Neuvostoliitossa alun perin pysäyttämään mielenosoitukset ja torjumaan huliganismia, mutta niiden toimenkuva laajeni jopa tavalliseen katupartiointiin saakka. Neuvostoliiton hajoamisvaiheessa OMON-joukkoja käytettiin tukahduttamaan tasavaltojen irtautumispyrkimyksiä ja esimerkiksi 20. tammikuuta 1991 osasto hyökkäsi Latvian sisäministeriöön.


title: OMON

text: Venäjä on kierrättänyt OMON-joukkoja Tšetšeniassa, jonne lähes kaikki joukkojen jäsenet joutuvat muutaman kuukauden tehtävään. Eräässä kuuluisassa tapauksessa seitsemänmiehinen OMON-joukko jäi helmikuussa 2000 sissien vangiksi ja teloittamaksi lähellä Džanei-Vedenon kylää mukanaan kamera, jossa oli kuvia miesjoukon palveluksesta Tšetšeniassa.


title: Salvestro de’ Medici

text: Salvestro Alammano de’ Medici (1331–1388) oli Firenzen kaupungin entinen gonfaloniere ja pormestari. Salvestro oli ylimysluokan jäsen ja kuului Guelphicin ryhmän vastustajiin.


title: Anjalanlahti

text: Anjalanlahti on Kymijoen lahti ja laajentuma Kouvolassa Ankkapurhan kosken alapuolella. Anjalanlahti on tärkeä levähdyspaikka vesilinnuille näiden muuton aikaan keväällä ja syksyllä.


title: Anjalanlahti

text: Anjalanlahden rannalla on länsipuolella Anjalan ja itäpuolella Inkeroisten taajama.


title: Sahaaminen (teloitusmenetelmä)

text: Sahaaminen on historiallinen kidutus- ja teloitusmenetelmä. Tuomittu ripustettiin roikkumaan jaloistaan ja hänet sahattiin kahtia jalkovälistä alkaen. Koska tuomittu roikkui ylösalaisin, aivot saivat verta eikä hän kuollut verenhukkaan. Uhri saattoi säilyä hengissä ja tajuissaan, kunnes saha rikkoi alavatsan suuria verisuonia – joskus pitempäänkin. Aasian maissa tuomittu seisoi teloituksen aikana ja sahaus aloitettiin päästä, mikä johti paljon nopeampaan kuolemaan.


title: Sahaaminen (teloitusmenetelmä)

text: Heprealaiskirjeen mukaan (11:37) joitakin Raamatun pyhimyksiä "sahattiin paloiksi". Muutamien historiallisten lähteiden mukaan profeetta Jesaja teloitettiin tällä tavalla.


title: Alessandro de’ Medici

text: Alessandro de’ Medici (22. heinäkuuta 1510 – 6. tammikuuta 1537), jota kutsuttiin myös nimellä Il Moro (Mauri) tumman ihonvärinsä vuoksi, oli Medicien sukuun kuulunut Pennen herttua ja Firenzen herttua (vuodesta 1532), Firenzen hallitsija vuodesta 1530 kuolemaansa vuonna 1537 asti.


title: Alessandro de’ Medici

text: Synnyttyään Firenzessä Alessandro tunnustettiin Lorenzo II:n aviottomaksi pojaksi, mutta tutkijat uskovat nykyisin hänen olleen itse asiassa Giulio de’ Medicin avioton poika. Giulio de’ Medicistä tuli myöhemmin paavi Klemens VII. Historioitsijat kuten Christopher Hibbert uskovat, että hänen äitinsä oli Medicien taloudessa ollut musta palvelija.


title: Inkeroisten tehtaankirkko

text: Inkeroisten tehtaankirkko (Tehtaanmäen kirkko) on Inkeroisten kartonkitehtaan omistajien vuonna 1910 tehtaan työväestölle ja ympäristön asukkaille rakennuttama kivikirkko. Kirkon suunnitteli Birger Federley. Kirkkoon mahtuu noin 300 henkeä. Kirkko rakennettiin Inkeroisten kylään tehtaanmäelle, työväestön asuntojen läheisyyteen.


title: Inkeroisten tehtaankirkko

text: Sippolan kunnan papisto toimitti kirkon jumalanpalvelukset. Tehtaan kirkon seurakunta liitettiin vuoden 1999 alussa Anjalankosken seurakuntaan. Anjalankosken seurakunta kuuluu Kouvolan seurakuntayhtymään.


title: Rainer Maria Rilke

text: Rainer (alun perin René) Karl Wilhelm Johann Josef Maria Rilke (4. joulukuuta 1875 Praha, Itävalta-Unkari – 29. joulukuuta 1926 Montreux, Sveitsi) oli itävaltalainen runoilija.


title: Rainer Maria Rilke

text: Rainer Maria Rilke syntyi Prahassa, joka siihen aikaan kuului Itävalta-Unkariin. Hänen isänsä oli Josef Rilke (1838–1906), josta tuli epäonnistuneen sotilasuransa jälkeen rautatietyöläinen. Hänen äitinsä oli Sophie ("Phia") Entz (1851–1931). Rilken vanhemmat erosivat 1884. Rilken vanhempi sisko kuoli ennen hänen syntymäänsä, minkä vuoksi äiti pakotti pitkään poikansa pukeutumaan tytön vaatteisiin .


title: Rainer Maria Rilke

text: Rilke oli isänsä tahdosta vuosina 1886–1891 sotilasakatemiassa. Vuosina 1895–96 hän opiskeli kirjallisuutta, taidetta, historiaa ja filosofiaa Prahassa ja Münchenissä. Rilke tutustui vuonna 1897 Lou Andreas-Saloméhen, jonka kanssa hänelle muodostui läheinen suhde. Keväällä 1901 Rilke nai kuvanveistäjä Clara Westhoffin, jonka hän oli tavannut edellisenä syksyn Worpswedessää. Parille syntyi joulukuussa 1901 tytär Ruth. Kesällä 1902 Rilke lähti Pariisiin. Siellä julkaistiin vuonna 1910 hänen ainoa romaaninsa "Malte Laurids Briggen muistiinpanot". Pariisin-vuosinaan hän julkaisi myös useita runoja.


title: Rainer Maria Rilke

text: Lokakuusta 1911 toukokuuhun 1912 Rilke asui Duinon linnassa lähellä Triesteä. Hän aloitti siellä runokokoelmansa "Duinon elegiat" kirjoittamisen. Teos valmistui vasta helmikuussa 1922. Ensimmäisen maailmansodan puhjetessa runoilija oli Saksassa. Hänen ei ollut mahdollista palata Pariisiin, ja suurimman osan sota-ajasta hän viettikin Münchenissä. 11. kesäkuuta 1919 hän siirtyi Sveitsiin.


title: Rainer Maria Rilke

text: Rilke kuoli leukemiaan Sveitsissä 29. joulukuuta 1926. Hänet on haudattu Raroniin.


title: UDF

text: UDF tarkoittaa seuraavia asioita:


title: Arja Elovirta

text: Arja Anneli Elovirta (s. 9. marraskuuta 1960 Suonenjoki) on Keravan taidemuseon johtaja. Filosofian lisensiaatti Elovirta on toiminut muun muassa tutkijana, taidehistorian assistenttina Helsingin yliopistossa ja Taide-lehden päätoimittajana.


title: Arja Elovirta

text: Hän on kirjoittanut muun muassa valokuvasta ja outsider-taiteesta. Hän on toiminut myös Helsingin Sanomien kuvataidearvostelijana 1990-luvun alussa ja tehnyt televisiokäsikirjoituksia, joista laajin on Suomen taiteen historiasta kertova sarja "Suomalaisia kuvia" (1998). Elovirta oli myös mukana aloittamassa näyttelyvaihtokeskus FRAMEn julkaisemaa englanninkielistä "Framework"-lehteä.


title: Vankilapako

text:
Vankilapako on vangin poistumista luvatta vankilasta. Pako voi olla yllättäen syntyneen tilaisuuden hyväksikäyttöä, harkitun suunnitelman tulos, tai päätös olla palaamatta lomalta vankilaan. Vanki voi paeta omin avuin tai saada apua ulkopuolisilta, toisilta vangeilta tai vartijoilta. Vankilapako on usein väkivaltainen.
Avosiirtolasta pakeneminen ei ole ollut Suomessa rikos.


title: Rintaperillinen

text: Rintaperillinen on perittävän vainajan jälkeläinen suoraan alenevassa polvessa, eli lapsi, lapsenlapsi jne. Lapset voivat olla avioliitossa tai sen ulkopuolella syntyneitä tai ottolapsia.


title: Rintaperillinen

text: Suomen lainsäädännössä perimisjärjestyksestä on säädetty perintökaaressa.


title: Rintaperillinen

text: Rintaperilliset ovat ensisijaisia perillisiä, ja ellei testamentilla ole muuta määrätty, perintö jaetaan tasan rintaperillisten kesken. Rintaperillisillä on oikeus lakiosaan, jota testamentti ei voi loukata.


title: Rintaperillinen

text: Lakiosuudessa on kuitenkin poikkeus ottolapsen osalta, mikäli adoptio on vahvistettu 1.1.1980 tai myöhemmin, kyseessä on ns. vahva adoptio, jolloin ottolapsen jäämistöoikeudellinen suhde omiin biologisiin vanhempiinsa katkeaa ja he ovat tasavertaisia ottovanhempiensa biologisten lasten rinnalla. Ottolapsi ei siis vahvassa adoptiossa peri biologisia vanhempiaan. Sitä vastoin, jos adoptio on vahvistettu ennen 1.1.1980, ottolapsi on säilyttänyt perimys- ja lakiosaoikeuden myös omiin biologisiin vanhempiinsa nähden. Tällöin heidän lakiosuutensa ottovanhempiensa jäämistöstä on puolet täysrintaperillisen lakiosuudesta. Kyse on ns. heikosta adoptiosta.


title: Rintaperillinen

text: Rintaperillisen voi kuitenkin lain mukaan tehdä perinnöttömäksi, jos hän loukkaa perittävää rikoksella tai viettää jatkuvasti kunniatonta tai epäsiveellistä elämää.


title: Rintaperillinen

text: Vaikka rintaperilliset ovat perimäjärjestyksessä ennen aviopuolisoa, avio-oikeus antaa leskelle joitakin oikeuksia. Jos kuollut puoliso oli varakkaampi kuin leski, voi leski saada mahdollisen avio-oikeutensa perusteella osituksessa tasinkona sen verran vainajan omaisuutta, että lopputuloksena omaisuus jakautuu tasan puolisoiden kesken. Loput kuolleen puolison omaisuudesta jaetaan perillisille tai testamentin mukaisesti.


title: Rintaperillinen

text: Aviopuolisolla on myös oikeus hallita puolisoiden yhteisenä kotina toiminutta asuntoa, tai muuta jäämistöön kuuluvaa lesken kodiksi sopivaa asuntoa, jollei kodiksi sopivaa asuntoa sisälly lesken omaan varallisuuteen. Yhteisessä kodissa oleva tavanmukainen asuntoirtaimisto on aina jätettävä jakamattomana eloonjääneen puolison hallintaan.


title: Upseeri ja herrasmies

text: Upseeri ja herrasmies ("An Officer and a Gentleman") on vuonna 1982 valmistunut romanttinen draamaelokuva, joka kertoo Yhdysvaltain laivaston upseerikandidaatista, joka joutuu ristiriitoihin kouluttajansa kanssa. Elokuvan on ohjannut Taylor Hackford ja käsikirjoittanut Douglas Day Stewart. Pääosissa ovat Richard Gere, Debra Winger ja Louis Gossett Jr..


title: Upseeri ja herrasmies

text: Gossett Jr. voitti roolisuorituksestaan parhaan miessivuosan Oscarin ja Golden Globen. Joe Cockerin ja Jennifer Warnesin esittämä laulu "Up Where We Belong", jonka oli säveltänyt Jack Nitzsche ja Buffy Sainte-Marie sekä sanoittanut Will Jennings, palkittiin Oscarilla, BAFTAlla ja Golden Globella .


title: Upseeri ja herrasmies

text: Upseeri ja herrasmies -sanonta perustuu siihen, että upseerikoulutukseen sisältyy yleiset hyvät käytöstavat ja sosiaaliset taidot.


title: Upseeri ja herrasmies

text: Zack Mayo (Richard Gere) on nuori mies, joka haluaa tulla upseeriksi Yhdysvaltain laivastossa. Hän on elämässään mielestään epäonnistunut ja jumittunut, joten armeijaura tuntuu hyvältä vaihtoehdolta. Vaikean luonteensa takia Mayo laittaa kuitenkin esteitä matkalleen. Melko pian koulutuksen alettua hän joutuu riitoihin kouluttajan kersantti Emil Foleyn (Louis Gossett Jr.) kanssa. Samalla Mayo joutuu selvittämään tunteensa tehdastyöntekijä Paula Pokrifkiin (Debra Winger), joka asuu edelleen yhdessä vanhempiensa ja sisarustensa kanssa ja haaveilee kokemassaan ankeassa tilanteessaan rakkaudesta ja elämänmuutoksesta useimpien nuorten tavoin. Paikkakunnan upseerikoulutuskeskuksen kokelaat ovat monen nuoren naisen haaveena paremman elämän avaimina.


title: Upseeri ja herrasmies

text: Foley saa Mayon kiinni petoksesta ja yrittää simputtamalla saada Mayon keskeyttämään koulutuksensa, mutta hänellä ei ole muuta vaihtoehtoa kuin jatkaa armeijaurallaan. Mayo muuttaa asennettaan tämän jälkeen ja hänestä tulee tiimihenkisempi.


title: Upseeri ja herrasmies

text: Seuraavissa juonenkäänteissä Mayon ystävä vastuuntuntoinen Sid Worley (David Keith) rakastuu tai luulee rakastuneensa Paulan ystävään, niin ikään tehdastyöntekijä Lynetteen (Lisa Blount). Lynette manipuloi Worleytä uskotellen olevansa raskaana päästäkseen upseerin vaimoksi, mutta dramaattisesti peruuttaa juuri minuutti sitten hyväksymänsä kosinnan kuultuaan Worleyn lopettaneen sotilasuransa ja haaveilevan yhteiselosta tylsässä pikkukaupungissa. Worley tekee ahdistuksissaan itsemurhan sekä sotilasuran, että avioliittosuunnitelman kariuduttua.


title: Upseeri ja herrasmies

text:
Kaikista vastoinkäymisistä huolimatta Mayo suorittaa koulutuksensa menestyksekkäästi. Elokuvan melodramaattinen huippukohta tulee, kun Mayo hakee Paulan paraatipuvussa paperitehtaalta ja kantaa tämän pois muiden naistyöntekijöiden hurratessa.Ehdokkaana:
Ehdokkaana:
Ehdokkaana:


title: Upseeri ja herrasmies

text:
Suomessa aikalaisarviot "Upseerista ja herrasmiehestä" olivat tylyjä. Kymmenestä suomalaisesta ensi-iltakriitikosta kaksi antoi elokuvalle yhden tähden, kuusi muuta ei sitäkään ja kaksi ei ollut arvioinut elokuvaa. Keskiarvoksi tuli "Projektio"-lehden laskukaavalla 0,25 tähteä neljästä.
"Video-oppaassa" vuodelta 1994 Esko Rautakorpi sanoo "Upseeria ja herrasmiestä" standarditarinaksi erittäin taitavasti toteutettuna ja antaa sille kolme tähteä viidestä, mikä vastaa sanallista arviota ”hyvä”. "VideoHound’s Golden Movie Retriever" antaa samankaltaisin perustein sille kolme ja puoli tähteä neljästä.


title: Jari Ilola

text: Jari Juhani Ilola (s. 24. marraskuuta 1978 Oulu) on entinen suomalainen jalkapalloilija. Hän oli pelipaikaltaan keskikenttäpelaaja.


title: Jari Ilola

text: Ilola debytoi Veikkausliigassa Rovaniemen Palloseuran riveissä vuonna 1995. Vuonna 1998 hän siirtyi Helsingin Jalkapalloklubiin. Ilola saavutti seuran riveissä Suomen mestaruuden ja Suomen Cupin voiton. Hän oli myös mukana HJK:n Mestarien liigassa pelanneessa joukkueessa vuonna 1998. Vuonna 2003 Ilola siirtyi Ruotsin Allsvenskanin Elfsborgiin. Hän saavutti seurassa yhden Ruotsin-mestaruuden.


title: Jari Ilola

text: Suomen maajoukkueessa Ilola debytoi vuonna 1998. Hän kuului vuosia Suomen vakiorinkiin, muttei kuitenkaan onnistunut nousemaan vakiomieheksi avauskokoonpanoon.


title: Jari Ilola

text: Ilola lopetti pelaajauransa kauteen 2010. Hänen uransa viimeisiä vuosia haittasivat useat loukkaantumiset. Uransa päättymisen jälkeen hänet nimettiin vuonna 2011 Veikkausliigan legendaksi.


title: Jari Ilola

text: Myös Ilolan isä Jarmo on entinen jalkapalloilija.


title: MBDA MICA

text: MBDA MICA () on ilmataisteluohjus, jolla voidaan havaita, seurata ja tuhota kohde näkökantaman ulkopuolella (, BVR). Se on tarkoitettu laukaistavaksi sekä hävittäjistä että maalaukaisimista. MICA käyttää ohjaukseen suihkuvirtauksen suuntausta.


title: MBDA MICA

text: Ohjuksen kehityksen aloitti 1982 Matra. Ensimmäiset kokeet tehtiin 1991, ja ohjus otettiin käyttöön 1996 Dassault Rafalessa ja Mirage 2000:ssa. Se on tarkoitettu korvaamaan sekä Super S 530D että Magic II.


title: MBDA MICA

text: Ohjuksen voi varustaa joko tutkalla tai infrapunahavaitsimella. Kantama on hävittäjästä laukaistuna > 500m ja < 60 km ja nopeus 4 mach. Maasta laukaistuna kantama on > 10 km. Ohjuksen pituus on 3,1 m ja massa 112 kg.


title: MBDA MICA

text: MICA on käytössä Ranskan ilmavoimissa ja laivastossa, Taiwanilla, Qatarissa, Arabiemiraateissa ja Kreikassa. Ohjuksia on valmistettu yli 2 000 kappaletta.


title: Dassault Mystère

text: Dassault Mystère on 1950-luvulla suunniteltu ranskalainen ensimmäisen sukupolven aliäänisuihkuhävittäjä ja pommittaja.


title: Dassault Mystère

text: Menestyksekkään Ouraganin jälkeen Dassault kehitti vuonna 1951 sen pohjalta teknisesti edistyneemmän prototyypin MD 452 Mystere I:n, joka oli käytännössä 30° taaksepäin viistotuilla siivillä varustettu Ouragan. Sitä seuranneet kaksi prototyyppiä oli varustettu Hispano-Suizan valmistamalla Rolls-Royce Tay 250 -suihkumoottorin lisenssiversiolla. Tay-moottorilla ja neljällä 20 mm Hispano -tykillä varustetusta Mystère IIA -prototyypistä tuli ensimmäinen äänennopeuden syöksyssä ylittänyt ranskalainen kone 28. lokakuuta 1951. Neljä Mystere IIB -prototyyppiä puolestaan aseistettiin neljän Hispano-tykin sijaan kahdella 30 mm DEFA -revolveritykillä.


title: Dassault Mystère

text: Mystère MD.452 IIC varustettuna 29,4 kN:n SNECMA Atar 101D -moottorilla pääsi sarjavalmistukseen ja Ranskan ilmavoimat tilasi niitä 150 kappaletta. Ensimmäiset koneet toimitettiin lokakuussa 1954 varustettuna 2 × 30 mm DEFA -tykeillä. Viimeinen kone toimitettiin 1957, jolloin malli oli jo siirretty harjoituskäyttöön.


title: Dassault Mystère

text: Mystère MD 350-30-L IIIN -koneita rakennettiin vain yksi prototyyppi. Se oli alkuperäisen Ouraganin prototyyppi muunnettuna yöhävittäjäksi ja varustettuna tutkalla ja yhdellä 30 mm DEFA:lla.


title: Dassault Mystère

text: Mystère II:sta seuraava kehitysversio oli Mystère IV, joka huolimatta ulkoisesta samankaltaisuudesta tuli uusi, yliääninopeuksiin suunniteltu malli. Se lensi jo syyskuussa 1952 ja tuli käyttöön huhtikuussa 1953. Ensimmäiset 50 konetta varustettiin "Rolls-Royce Tay"lla ja loput ranskalaisvalmisteisella "Hispano-Suiza Verdon 350":lla. Konetta myytiin Israeliin ja Intiaan ja sitä käytettiin Suezin kriisissä ja Intian–Pakistanin sodassa 1965.


title: Dassault Mystère

text: Lauri Pekuri koelensi Mystère IV A version kesäkuussa 1956, kun Suomeen etsittiin torjuntahävittäjää. Hän piti konetta ennen kaikkea rynnäkkötehtäviin soveltuvana. Syitä olivat kömpelö liikehdintä, raskas ohjaus ja hidas kiihtyvyys vaakalennossa. Nousunopeus ja lakikorkeus olivat vaatimattomia. Pekuri ei myöskään todennut mainostettua torjuntaohjusten käyttömahdollisuutta. Hän totesi koneen täyttävän esitteiden ja ohjekirjojen antamat arvot. Torjuntahävittäjäksi valittiin Folland Gnat Mk.1.


title: Lempi

text: Lempi tarkoittaa nykyisin rakkautta. Vanhassa, alkuperäisessä merkityksessä lempi oli toisaalta arvaamattomaksi koettu voima, joka hallitsi ihmistä, ja sai aikaan seksuaalisen halun ja kiintymyksen. Lemmen ajateltiin vievän järjen ja voivan johtaa ihmisen rappioon ja typeriin tekoihin. Toisaalta taas lemmellä tarkoitettiin taipumusta tai onnea houkuttaa hyviä kumppaniehdokkaita. Lemmettömyys taas merkitsi, ettei hyviä kumppaniehdokkaita tullut vastaan.


title: Lempi

text: Lempi oli merkittävä ominaisuus varsinkin naimattomalle. Jos nuorella oli hyvä lempi, se tarkoitti onnea naimakaupoissa. Jos nuori oli lemmetön, se merkitsi, ettei mahdollisuuksia kunnollisiin naimakauppoihin ollut.


title: Lempi

text: Lempi oli tärkeämpi naisille kuin miehille, koska nainen (tai naisen suku) oli naima-asioissa useimmiten passiivinen osapuoli, jonka täytyi odottaa miehen (tai miehen naima-asioiden hoitajan) yhteydenottoa. Mies saattoi lähteä kosimaan haluamaansa naista, mutta naisen täytyi vain toivoa, että hänellä olisi lempeä, jotta häntä tultaisiin kosimaan.


title: Lempi

text: Lempi katsottiin usein riippumattomaksi muista ihmisen ominaisuuksista, kuten ihmistä ympäröiväksi taikavoimaksi. Esimerkiksi hyvä ulkonäkö, rikkaus tai mikään muukaan (naimakaupoissa eduksi katsottu) ominaisuus ei välttämättä vaikuttanut lempeen. Uskottiin, että jos ihminen oli lemmetön, ei hän päässyt hyviin naimisiin, vaikka olisi ollut millainen. Lemmettömän ihmisen ongelma oli pikemminkin yliluonnollisissa kuin maallisissa asioissa. Naiset ovat laulaneet kansanlauluja, joissa he ilmaisevat olevansa kauniita tai hyvää sukua, mutta valittavat lemmettömyyttään katkerana muiden, huonompiosaisten naisten paremmasta onnesta naima-asioissa.


title: Lempi

text: Monet nuoret ja naimattomat yrittivät nostaa lempeään taikuudella. Lemmennostatusta katsoivat tarvitsevansa varsinkin naiset, jotka pelkäsivät jäävänsä tai olivat jo jääneet vanhoiksi piioiksi. Hyvän tytön jääminen vanhaksi piiaksi oli jo selvä merkki huonosta lemmestä ja siitä, että jokin yliluonnollinen asia aiheutti naiselle ongelman. Joskus jopa kade oli saattanut varastaa toisen perheen tyttären lemmen omalle tyttärelleen.


title: Lempi

text:
Usein tarvittiin lemmenasioihin perehtyneen tietäjän apua. Tietäjät tekivät taikatemppuja ja lukivat loitsuja. Yleisiä rituaaleja olivat neidon kylvetys saunassa ja savuavan tulen yli hyppääminen. Lemmennostatusloitsujen kieli vaihtelee viattomasta rivoon. Nuorten tyttöjen loitsut olivat kilttejä ja toiveikkaita; niissä saatettiin toivoa, että kun mies tulee, niin tulisi hyvä, kaunis tai rikas. Näin kuului eräs loitsu, jossa toivotaan tulen väen tarttumista miehiin (osa loitsusta):
Vanhojen piikojen epätoivoisissa lemmennostatuksissa kieli oli rivompaa. Esimerkiksi (osa loitsusta):


title: Tootsie – lyömätön lyyli

text: Tootsie – lyömätön lyyli ("Tootsie") on yhdysvaltalainen vuonna 1982 ensi-iltansa saanut komediaelokuva. Se kertoo Dustin Hoffmanin esittämästä lahjakkaasta mutta ailahtelavasta näyttelijästä, joka maineensa takia jää työttömäksi. Epätoivossaan hän tekee omalaatuisen ratkaisun. Sydney Pollackin ohjaamassa elokuvassa muissa keskeisissä rooleissa ovat Jessica Lange, Teri Garr ja Dabney Coleman.


title: Tootsie – lyömätön lyyli

text: Elokuva oli ehdolla kymmeneen Oscar-palkintoon, joista se voitti vain yhden, kun Jessica Lange palkittiin parhaasta naissivuosasta. Dustin Hoffman voitti roolisuorituksestaan sekä BAFTAn että Golden Globen, jonka sai myös Lange. Lisäksi elokuva voitti parhaan komediaelokuvan Golden Globen ja maskeerauksesta BAFTAn .


title: Tootsie – lyömätön lyyli

text: Yhdysvaltain elokuvainstituutti listasi "Tootsien" kaikkien aikojen 62. parhaaksi amerikkalaiseksi elokuvaksi ja toiseksi parhaaksi komediaksi. Yhdysvaltain kongressin kirjasto pitää elokuvaa "kulttuurisesti merkittävänä" ja on valinnut sen National Film Registryyn. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Tootsien" kaikkien aikojen sadan parhaan komedian listalle.


title: Tootsie – lyömätön lyyli

text: Näyttelijä Michael Dorsey (Dustin Hoffman) on työttömänä ja tämä rasittaa häntä. Hänen on vaikea ymmärtää sitä, että tilanne johtuu hänen jukuripäisen ja hankalan miehen maineestaan: tuottajat ovat asettaneet hänet boikottiin.


title: Tootsie – lyömätön lyyli

text: Dorsey saa idean tekeytyä naiseksi ja hakea nimellä Dorothy Michaels television saippuaoopperan pääroolia. Hän saa osan ja ansaitsee laajaa menestystä. Samaan aikaan Dorsey kuitenkin rakastuu vastanäyttelijäänsä Julie Nicholsiin (Jessica Lange). Nichols ja hänen isänsä Les (Charles Durning) pitävät Dorseytä naisena, mikä aiheuttaa monia hauskoja tilanteita.


title: Tootsie – lyömätön lyyli

text:
Todellinen järkytys odottaa lopussa kun Dorothy suorassa lähetyksessä poistaa peruukin ja paljastaa olevansa mies.Ehdokkaana:
Ehdokkaana:
Ehdokkaana:


title: Lidia Gueiler Tejada

text: Lidia Gueiler Tejada (28. elokuuta 1921 – 9. toukokuuta 2011) oli Bolivian väliaikainen presidentti 1979–1980, siihen mennessä ainoa nainen virassa ja toinen naispresidentti Etelä-Amerikassa.


title: Lidia Gueiler Tejada

text: Gueiler liittyi vuonna 1946 Víctor Paz Estenssoron kiellettyyn Movimiento Nacionalista Revolucionarioon (MNR), joka nousi valtaan vuoden 1952 vallankumouksessa. 1960-luvulla hän liittyi Partido Revolucionario de Izquierda Nacionalin jäseneksi. Hän oli kansalliskongressin jäsen 1956–1964, minkä jälkeen hän vietti viisitoista vuotta maanpaossa kenraalien Barrientos ja Ovando vallankaappauksen jälkeen. Hän palasi maahan vuonna 1978 ja liittyi Juan Lechínin PRINiin ja valittiin kongressiin ja edustajainhuoneen puhemieheksi.


title: Lidia Gueiler Tejada

text: Elokuussa sotilashallituksen johtaja David Padilla Arancibia luopui vallasta nimittämättä seuraajaansa, ja maassa järjestettiin vaalit. Kun selvää enemmistöä ei saatu, kongressi nimitti 8. elokuuta 1979 väliaikaiseksi presidentiksi uusien vaalien järjestämiseksi Wálter Guevara Arzen. Ensimmäisen siviilihallituksen sitten 1969 syöksi verisesti vallasta eversti Alberto Natusch Busch marraskuun vallankaappauksessa. Natusch kuitenkin erosi kahden viikon kuluttua kansan ja kansainvälisen painostuksen ja yleislakon vuoksi. Lidia Gueiler Tejada nimitettiin alahuoneen puheenjohtajana 1. marraskuuta 1979 väliaikaiseksi presidentiksi.


title: Lidia Gueiler Tejada

text: Gueilerin johdolla järjestettiin 1980 vaalit, jotka vasemmistopuolueet voittivat selvästi. Hernán Siles Zuazo ja hänen "Unidad Democrática y Popular" -koalitionsa saivat 38 % äänistä, joten hänen nimittämisensä presidentiksi oli varma. 17. heinäkuuta 1980 vallan kaappasi kuitenkin kenraali Luis García Meza Tejada kokaiinikauppiaiden ja Klaus Barbien, entisen Lyonin Gestapon päällikön, kokoamien eurooppalaisten palkkasoturien tuella.


title: Lidia Gueiler Tejada

text: Gueiler pakeni maasta ja asui Ranskassa kunnes diktatuuri kaatui 1982. Myöhemmin hän toimi Bolivian lähettiläänä Kolumbiaan, Länsi-Saksaan ja Venezuelaan (1989). Hän liittyi myöhemmin Jaime Paz Zamoran Movimiento de Izquierda Revolucionariaan.


title: Lidia Gueiler Tejada

text: Gueiler oli mukana lukuisissa feministijärjestöissä. Hän vastusti Yhdysvaltain järjestämää huumeiden vastaista sotaa Latinalaisessa Amerikassa, erityisesti niin sanottua Plan Columbiaa. Hän kirjoitti kaksi kirjaa, "La mujer y la revolución" (1960) ja elämäkertansa "Mi pasión de lidereza" (2000). Gueiler vetäytyi julkisuudesta 1990-luvun puolivälissä, mutta tuki vuoden 2005 vaaleissa Evo Moralesia.


title: Lumo

text: Lumo voi tarkoittaa ainakin seuraavia asioita:


title: Tehtaanmäki

text: Tehtaanmäki on asuntoalue Kouvolassa Inkeroisten kaupunginosassa. Asuntoalue on Alvar Aallon suunnittelema Oy Tampella Ab:n Anjalan paperitehtaan ja Inkeroisten kartonkitehtaan työntekijöille. Alue valmistui samoihin aikoihin tehtaan valmistumisen kanssa 1930-luvun lopulla.


title: Tehtaanmäki

text: Tehtaan mestareille valmistuivat Mestaritalot, insinöörien perheille Insinööritalot ja työläisille Tervalinja-niminen asuinalue. Tehtaanmäen asukkaiden lapsille Aalto suunnitteli koulurakennuksen vuosina 1938–1939. Tämä koulu on nykyisin Tehtaanmäen ala-aste.


title: Tehtaanmäki

text: 1950-luvun alussa Aalto suunnitteli samalle alueelle vielä kolme kerrostaloa.


title: Tulliliitto

text: Tulliliitto tai tulliunioni on valtioiden muodostama vapaakauppa-alue , jossa mailla on yhteinen ulkomaankauppapolitiikka ja yhteinen tariffi politiikka. Tulliliittoon osallistuvat maat poistavat sopimuksella maiden väliset tullit ja ottavat käyttöön yhteisen ulkotullinmutta joissakin tapauksissa niillä on erilaisia tuontikiintiöitä. Myös yhteinen kilpailupolitiikka helpottaa kilpailun puutetta


title: Tulliliitto

text: Tulliliiton perustamisen tavoite sisältää yleensä taloudellisen tehokkuuden lisäämisen ja poliittisten siteiden vahvistamisen tulliliiton maiden välillä. Tulliliitto on taloudellisen integraation kolmas vaihe. Tulliliitto perustetaan kauppasopimusten kautta.


title: Borys Tarasjuk

text: Borys Ivanovytš Tarasjuk (, s. 1. tammikuuta 1949) oli Ukrainan ulkoministeri huhtikuusta 1998 vuoteen 2000 ja uudelleen 4. helmikuuta 2005 – 1. joulukuuta 2006.


title: Borys Tarasjuk

text: Tarasjuk opiskeli kansainvälistä oikeutta ja kansainvälisiä suhteita Kiovan Taras Ševtšenkon yliopistossa.


title: Borys Tarasjuk

text: Ukrainan ulkoministerin nimittää tasavallan presidentti ilman radan esitystä. Tarasjukia pidettiin Ukrainan länsi-integraation edistäjänä hallituksessa. 1. joulukuuta 2006 Verhovna Rada päätti erottaa Tarasjukin asemastaan. Presidentti Juštšenko ei hyväksynyt tätä ja väitti ministerin erottamisen olevan presidentin vastuulla. Hallitus esti Tarasjukia osallistumasta kokouksiinsa, jonka jälkeen Tarasjuk haastoi Alueiden puolueen edustajat oikeuteen huliganismista. Ševtšenkon piirinoikeus kumosi Verhovna Radan päätöksen, mutta parlamentin mukaan alioikeuden päätös ei voi muuttaa sen päätöksiä.


title: Borys Tarasjuk

text: Tarasjukin jälkeen ulkoasiainministerinä jatkoi entinen talousministeri Arseni Jatsenjuk.


title: Zenón Noriega Agüero

text: Zenón Noriega Agüero (12. heinäkuuta 1900 – 5. heinäkuuta 1957) oli perulainen kenraali, joka virallisesti oli sotilasjuntan presidenttinä kaksi kuukautta vuonna 1950.


title: Zenón Noriega Agüero

text: Noriega syntyi Jesúksen kylässä Cajamarcassa 1900. He toimi Manuel A. Odrían oikeana kätenä vuodesta 1948 lähtien, kun Odría otti vallan sotilasvallankaappauksella. 1. kesäkuuta 1950 Odría astui virallisesti syrjään presidentin virasta tavoitellakseen ehdokkuutta presidentinvaaleissa ainoana ehdokkaana. Noriegasta tuli juntan presidentti 28. heinäkuuta 1950 asti, jolloin Odría palasi valtaan. Noriega hallitsi lähinnä Odrían käskyjen mukaan.


title: Zenón Noriega Agüero

text: Vuonna 1955 Noriega suunnitteli vallankaappausta syrjäyttääkseen Odrían, mutta suunnitelma havaittiin. Noriega vangittiin ja hän kuoli 1957.


title: Pilkku (sarjakuvahahmo)

text: Pilkku (oikealta nimeltään Jonathan Ohnn, ) on Marvel-kustantamon sarjakuvissa esiintyvä superroisto, jonka ensiesiintyminen tapahtui amerikkalaisessa "Spectacular Spider-Man"-lehden numerossa 98 (1985). Hahmon loivat Al Milgrom ja Herb Trimpe.


title: Pilkku (sarjakuvahahmo)

text: Suomessa Pilkku esiintyi ensimmäisen kerran "Hämähäkkimies"-lehden numerossa 4 (1988).


title: Pilkku (sarjakuvahahmo)

text: Jonathan Ohnn oli kerran rikollislordi Kingpinille työskentelevä tiedemies, joka yritti luoda uutta kätyriä Tikarin surmaaman Vastauksen tilalle. Ohnn käänsikin tutkimuksensa Tikarin partneriin, Viittaan ja tämän synkkään ulottuvuuteen.


title: Pilkku (sarjakuvahahmo)

text: Laitteillaan hän yritti avata portaalia tuohon ulottuvuuteen, mutta epäonnistui ja päätti uhkarohkeasti astua sisälle syntyneeseen aika/paikkarepeämään. Pökertynyt Ohnn huomasi olevansa Pilkkujen Ulottuvuudessa, joka on eräänlainen välitila todellisuuksien välillä.


title: Pilkku (sarjakuvahahmo)

text: Palatakseen takaisin laboratorioon erään pilkun kautta Ohnn huomasi olevansa kokonaan pilkkujen peittämä. Jokainen pilkuista osoittautui päteväksi siirtolaitteeksi ajassa ja avaruudessa.


title: Pilkku (sarjakuvahahmo)

text: Samanaikaisesti Hämähäkkimies ja Musta Kissa tutkivat Kingpinin rakennuksia erään rikoksen vuoksi. Itseään Pilkuksi nimittävä Ohnn taisteli Hämähäkkimiehen kanssa ja onnistui voittamaan hänet. Hämähäkkimiehen palatessa myöhemmin supersankari kuitenkin voitti Pilkun, joka lupasi, ettei enää koskaan hairahtuisi rikoksen poluille.


title: Pilkku (sarjakuvahahmo)

text: Vuosien kuluttua Pilkku kuitenkin palasi vainoamaan Hämähäkkimiestä yhdessä Gibbonin, Harmaakarhun ja Kengurun kanssa. Epäonniset Ö-luokan sankarit hävisivät Hämähäkkimiehelle tämän yllyttäessä Gibbonin ja Harmaakarhun muiden roistojen kimppuun.


title: Pilkku (sarjakuvahahmo)

text: Pilkun kaappasi myöhemmin salaperäinen Gideon Trust-organisaatio. Organisaatio käytti Pilkkua julmasti hyväkseen avaamalla tämän kautta portaalin Negatiiviselle Vyöhykkeelle, jonka hyödyntämättömiä luonnonvaroja Gideon Trust yritti omia itselleen. Ihmeneloset kuitenkin saivat tietää organisaation aikeista ja nämä pysäyttivät roistot ja vapauttivat Pilkun, joka kuitenkin näytti kuolleen.


title: Pilkku (sarjakuvahahmo)

text: Pilkku kuitenkin selvisi ja liittyi myöhemmin Hautakiven rikollisliigaan, jossa sadistinen Hautakivi tappoi Pilkun taittamalla tältä niskat.


title: Pilkku (sarjakuvahahmo)

text: Pilkku ei kuitenkaan kuollut tästäkään vaan palasi jälleen ja päätti tavata vanhan ystävänsä Slyden. Molemmat järkyttyivät kuullessaan, että rikollisjoukkio Hydra vainosi pienemmän tason superroistoja.


title: Pilkku (sarjakuvahahmo)

text: Saapuessaan tapaamispaikalle Pilkku kuitenkin tapasi aivopestyn Elektran Slyden ruumiin äärestä Käden ninjojen kanssa. Hydra pyrki keräämään valtavan armeijan superroistoja, mutta hyökätessään YPKVV:n kimppuun näiden aikeet pysäytti Wolverine.


title: Pilkku (sarjakuvahahmo)

text: Jonathan Ohnnin kokemukset Pilkkujen Ulottuvuudessa muokkasivat hänen ihostaan valkoisen ja täplitetyn kauttaaltaan mustilla tila/paikkakeroutumilla. Pilkkujen kautta voi siirtää joko kokonaisen tai osan fyysisestä objektista (jopa toisia ihmisiä). Pilkku voi muokata pilkkujaan miten haluaa - suurentaa tai pienentää niitä tai kiinnittämällä useita pilkkuja yhteen muodostaen näin yhden suuremman pilkun.


title: Pilkku (sarjakuvahahmo)

text: Ohnn voi myös liikutella vapaasti pilkkujaan ympäri kehoaan tai ottaa niitä pois asettaen niitä kirjaimellisesti mihin tahansa, jopa ilmaan roikkumaan painovoimaa uhmaten. Pilkku kykenee itse päättämään mikä pilkuista toimii ulostuloaukkona siirryttäessä paikassa. Keskittymällä Ohnn kykenee palaamaan ihmismuotoonsa. Näin tehdessään pilkut kasautuvat yhdeksi suureksi pilkuksi hänen rintaansa.


title: Pilkku (sarjakuvahahmo)

text: Pilkun suosima hyökkäysmetodi on yksinkertainen: hän irrottaa kehostaan lukuisia pilkkuja, jotka sitten heittää vastustajansa ympärille. Tämän jälkeen hän syöksyy Pilkkujen Ulottuvuuteen alkaen potkia ja lyödä vastustajaansa joka suunnalta.


title: Pilkku (sarjakuvahahmo)

text: Pilkku voi myös asettaa pilkkujaan fyysisten iskujen tielle, jolloin esimerkiksi vastustajan nyrkki uppoaa vaarattomasti toiseen ulottuvuuteen. Pilkku on saanut jopa Hämähäkkimiehen maahan näennäisen vaarattomilla voimillaan, koska tämän vaisto ei toimi Pilkun suorittamia pilkkuhyökkäyksiä vastaan (vrt. Venom).


title: Pilkku (sarjakuvahahmo)

text: Ohnn on myös nerokas fyysikko ja tiedemies.


title: Pilkku (sarjakuvahahmo)

text: Pilkku esiintyi yhdessä Hämähäkkimiehen animaatiosarjan osassa, numerossa 39 ("Pilkku"). Hänen äänenään toimi Oliver Muirhead.


title: Pilkku (sarjakuvahahmo)

text: Episodissa Tony Stark erotti Jonathan Ohnin vaarallisten ulottuvuuskokeiden seurauksena. Myöhemmin Kingpin hyötyi Ohnnin tiedoista teeskentelemällä hyväntahtoista tieteidensuosijaa ja muokkaamalla Ohnnista Pilkku. Myöhemmin Pilkku hyökkäsi Hämähäkkimiehen kimppuun, mutta ei pärjännyt Hämähäkkimiehelle ja selitti tälle, kuka hänen pomonsa oli. Kingpinin oli innoissaan, kun Pilkku toi hänelle Hämähäkkimiehen tajuttomana, mutta se olikin ansa ja Hämähäkkimies ja Kingpin taistelivat. Tohtori Herbert Landon kuitenkin huomauttaa taivaalla olevasta suuresta pilkusta ja Hämähäkkimies ja Pilkku lähtevät pysäyttämään sitä. Pilkku joutui kuitenkin oman villiintyneen ulottuvuusportaalinsa imuun ja katosi samalla tuhoten ulottuvuusportin.


title: Pilkku (sarjakuvahahmo)

text: Sarjan toiseksi viimeisessä jaksossa, toisessa maailmassa (Ben Reillyn kertomuksen mukaan) Ohn työskenteli Kingpinille ja oli näemmä tässäkin maailmassa ulottuvuusporttien asiantuntija. Ben Reilly (sen maailman Hämähäkkimies) seititti Ohmin maahan ja pian tämän jälkeen ulottuvuusportista ilmestyi Carnage- symbiootti...


title: Caricom

text: Caribbean Community () (vuoteen 2001 asti "Caribbean Community and Commons Market"), CARICOM, on 15 Karibianmeren alueella sijaitsevasta maasta koostuva järjestö, jonka tavoitteena on jäsenmaiden talouksien kasvaminen ja yhteistyön lisääminen maiden välillä. Sen pysyvä päämaja sijaitsee Guyanan pääkaupungissa Georgetownissa. Järjestö perustettiin Chaguaramasin sopimuksella, joka astui voimaan 1. elokuuta 1973. Neljä ensimmäistä allekirjoittajaa olivat Barbados, Jamaika, Guyana sekä Trinidad ja Tobago.


title: Caricom

text: Caricom korvasi vuosien 1968–1972 Cariftan ("Caribbean Free Trade Association"), jonka tarkoituksena oli jatkaa taloudellisia suhteita englanninkielisten Karibian valtioiden välillä Länsi-Intian liittovaltion hajottua 1962.


title: Caricom

text: Suluissa on liittymisvuosi. Caricomissa on yhteensä 15 jäsenmaata.


title: LIBOR

text: LIBOR (London Interbank Offered Rate) on päivittäin määriteltävä viitekorko, jolla pankit lainaavat vakuudettomia varoja toisille pankeille Lontoon pankkienvälisillä rahamarkkinoilla.


title: LIBOR

text: LIBOR:n määrittelyä koordinoi British Bankers' Association (BBA), joka myös julkaisee koronmäärittelyn tulokset yhdessä Reutersin kanssa aamupäivisin kello 11.00 jälkeen Lontoon aikaa.


title: LIBOR

text:
LIBOR-korko määritellään kymmenelle eri valuutalle:
Lisäksi LIBOR määritellään 15:lle eri lainasopimuksen kestoajalle, yhdestä päivästä yhteen vuoteen.


title: LIBOR

text: Kutakin valuuttaa varten BBA on koonnut vähintään kahdeksasta pankista koostuvan paneelin. Pankit valitaan paneeliin maineensa, toimintansa volyymin sekä kyseiseen valuuttaan liittyvän asiantuntemuksensa perusteella. BBA seuraa paneelin jäsenten toimia markkinoilla ja julkaisee niiden markkinoille antamat noteeraukset. LIBOR:n määrittelyssä jätetään näistä noteerauksista huomioimatta korkein neljännes ja alin neljännes; LIBOR saadaan kahden keskimmäisen neljänneksen noteerausten keskiarvosta.


title: LIBOR

text:
Kuten muitakin vastaavia viitekorkoja, LIBOR-korkoa käytetään yleisesti määritellessä erilaisten rahamarkkinatuotteiden hintoja. LIBOR-korko on merkittävä viitekorko Yhdysvaltain dollari-, Ison-Britannian punta-, Sveitsin frangi-, Japanin jeni-, Kanadan dollari- ja
Tanskan kruunu -määräisissä rahamarkkinasopimuksissa.


title: LIBOR

text: Vuonna 2018 LIBOR-korkoon sidottuja rahoitusinstrumentteja on noin 370 biljoonan Yhdysvaltain dollarin arvosta. Esimerkiksi laivanvarustajat sitovat kauppalaivojen lainat LIBORiin.


title: LIBOR

text: LIBORista on ollut sellaista puhetta, että siitä luovuttaisiin vuoden 2021 loppuun mennessä.


title: Termiini

text: Termiini on johdannaissopimus, jossa ostaja ja myyjä sitoutuvat tekemään kaupan jollakin "kohde-etuudella" tiettynä hetkenä tulevaisuudessa tiettyyn hintaan. Kohde-etuutena voi olla esimerkiksi jokin osake, raaka-aine tai valuutta.


title: Termiini

text: Termiinin osapuolet voivat vapaasti keskenään päättää termiinin ehdoista. Julkisen kaupankäynnin kohteena olevien termiinien – joita kutsutaan futuureiksi – ehdot on kuitenkin standardoitu. Termiinin ehdoissa on silti aina sovittava seuraavista asioista:


title: Termiini

text: Termiini voidaan sopia toteutettavaksi joko "fyysisenä toteutuksena" tai "rahatoteutuksena". Fyysisessä toteutuksessa osapuolet tekevät toteutusajankohtana konkreettisen kaupan, jossa termiinin myyjä toimittaa termiinin ostajalle kohde-etuuden ja ostaja puolestaan maksaa tästä myyjälle termiinihinnan verran. Tällöin toimitusehdoissa yksilöidään muun muassa se, missä toimitus tapahtuu. Rahatoteutuksessa kauppaa ei toteuteta, vaan toteutusajankohtana tappiolle jäänyt osapuoli maksaa voitolle jääneelle osapuolelle termiinin arvon verran rahaa.


title: Termiini

text: Termiinin toteutushinta valitaan siten, että termiinisopimuksen syntyhetkellä termiinin arvo on nolla; tämän vuoksi sopimusta solmittaessa kumpikaan osapuoli ei maksa toiselle termiinistä mitään. Termiinin arvo riippuu kohde-etuuden spot-hinnasta. Toteutusajankohtana termiinin arvo on kohde-etuuden spot-hinta miinus termiinin toteutushinta. Jos termiinin arvo on positiivinen, jää termiinin ostaja (jolla tässä tapauksessa sanotaan olevan "pitkä positio" kohde-etuudessa) voitolle, sillä hän saa nyt ostaa toteutushinnalla kohde-etuutta, jonka spot-hinta on korkeampi. Jos taas termiinin arvo on negatiivinen, jää termiinin myyjä (jolla sanotaan olevan "lyhyt positio" kohde-etuudessa) voitolle.


title: Termiini

text: A ja B tekevät keskenään 30.6. termiinisopimuksen, jonka mukaan A toimittaa B:lle 30.9. kymmenen tonnia guinealaista robusta-kahvia, josta B maksaa A:lle USD 1540,00 per tonni. Termiinin toteutus tapahtuu fyysisenä toimituksena ja kahvierä luovutetaan ostajalle rotterdamilaisessa varastossa. A:lla on nyt lyhyt ja B:llä pitkä positio kahvissa.


title: Termiini

text: Kun termiinin toteutushetki koittaa, on kahvin spot-hinta USD 1680,00 / tonni. B pystyy termiinin ehtojen mukaisesti ostamaan 10 tonnia kahvia hinnalla, joka on USD 140,00 / tonni halvempi kuin spot-hinta eli B saa termiinistä voittoa yhteensä USD 1400,00. Jos A ja B olisivat sopineet termiinin toteutuksen tapahtuvan rahatoimituksena, olisi A vain maksanut B:lle USD 1400,00.


title: Wilhelm Stenhammar

text: Carl Wilhelm Eugen Stenhammar (7. helmikuuta 1871 Tukholma – 20. marraskuuta 1927 Jonsered, Partillen kunta, Länsi-Götanmaa) oli ruotsalainen säveltäjä, pianisti ja kapellimestari.


title: Wilhelm Stenhammar

text: Stenhammar syntyi Tukholmassa ja oli nuoruudessaan saksalaisten säveltäjien, kuten Richard Wagnerin ja Anton Brucknerin, ihailija. Myöhemmin hän sai vaikutteita myös muilta pohjoismaalaisilta säveltäjiltä, kuten Jean Sibeliukselta ja Carl Nielseniltä. Stenhammar aloitti opintonsa Tukholmassa ja jatkoi niitä Berliinissä. Hän oli Sibeliuksen läheinen ystävä, ja tämä omisti Stenhammarille 6. sinfoniansa.


title: Wilhelm Stenhammar

text: Stenhammar toimi vuosina 1906–1922 Göteborgin sinfoniaorkesterin taiteellisena johtajana ja ylikapellimestarina. Häntä seurasi tässä virassa Tor Mann. Stenhammar toimi vuonna 1909 musiikinjohtajana myös Uppsalan yliopistossa. Hänen tuotantoonsa kuuluu muiden muassa kolme sinfoniaa, kaksi pianokonserttoa, neljä pianosonaattia, viulusonaatti ja kuusi jousikvartettoa.


title: Harmaakaihi

text: Harmaakaihi eli katarakta (myös cataracta tai catarrhacta) on silmäsairaus, joka tarkoittaa silmän normaalisti kirkkaan linssin (mykiön) samenemista. Hoitamattomana harmaakaihi heikentää näköä pysyvästi ja voi aiheuttaa sokeuden tai lievemmän näkövamman.


title: Harmaakaihi

text: Harmaakaihi on maailman yleisin sokeuden syy.


title: Harmaakaihi

text: Harmaakaihin riskiä lisää korkea ikä. 16 prosenttia 65–69-vuotiaista kärsii siitä ja yli 85-vuotiaista peräti yli 70 prosenttia. Perintötekijöillä on jotain vaikutusta sairauden syntyyn, ja sairastumisen riski on suurempi naisilla ja mm. diabeetikoilla. Riskitekijöitä tunnetaan lukuisia.


title: Harmaakaihi

text: Altistus UV-säteilylle sekä ionisoivalle säteilylle kasvattavat harmaakaihin riskiä. Icelandairin lentäjien keskuudessa tehty tutkimus osoitti, että harmaakaihin riski oli lentäjillä kolminkertainen muuhun väestöön nähden, koska säteily on lentokorkeudessa voimakkaampaa kuin maan pinnalla.


title: Harmaakaihi

text: Aurinkolasit voivat auttaa osaltaan ennalta ehkäisemään harmaakaihia vähentämällä silmään tulevaa UV-säteilyä. Myös osassa piilolinssejä on UV-suojaus. Aurinkolaseja käytettäessäkin jopa 50 % ympäröivästä UV-säteilystä saattaa silti päästä silmään linssien ohitse. On esitetty, että riittävä säännöllinen antioksidanttien (kuten A-, C- ja E-vitamiinit) auttaisi estämään harmaakaihia, mutta lisäravinteina otettuna niistä ei ole todettu olevan hyötyä.


title: Harmaakaihi

text: Harmaakaihi etenee yksilöllisesti ja esiintyy joko jommassakummassa tai molemmissa silmissä.


title: Harmaakaihi

text: Harmaakaihin oire on heikkenevä näöntarkkuus. Sairauteen ei tyypillisesti liity kipua. Harmaakaihipotilas joutuu yleensä aluksi hankkimaan silmälasit, ja lopuksi näöntarkkuus voidaan palauttaa leikkauksen avulla. Sokeus voi ilmetä potilailla, joilla sairaus pahenee eikä sitä leikata.


title: Harmaakaihi

text: Nykyaikaisessa kaihileikkauksessa samentunut silmän mykiö (linssi) korvataan keinotekoisella; aiemmin mykiö poistettiin kokonaan ja näön keskittyminen palautettiin voimakkailla erikoissilmälaseilla; eräs kuuluisimpia näin leikattuja potilaita oli puolalainen fyysikko, kaksinkertainen Nobel-palkinnon saaja Marie Curie.


title: Harmaakaihi

text: Suomessa keskimääräinen kaihileikkauspotilas on 72–74-vuotias. Sairautta esiintyy harvinaisempana myös nuoremmilla henkilöillä, joilla sen monesti aiheuttaa jokin muu sairaus tai ikään liittymättömät riskitekijät. Lääkehoitoa ei ole, mutta sairauden näkökyvylle aiheuttama haitta on korjattavissa leikkauksella varsin tehokkaasti. Lisävaikutuksena on joskus ollut se, että potilas on onnistuneen leikkauksen jälkeen voinut jättää siihen asti käyttämänsä lukulasit pois.


title: Ränkimäen talomuseo

text: Ränkimäen talomuseo on kotiseutumuseo Lapualla. Se syntyi vähitellen 1930–50-luvuilla kotiseutuyhdistys Lapua-Seuran aktiivisuudesta. Museoalueella on toistakymmentä rakennusta, jotka on tuotu eri puolilta Lapuaa (porttilato on Alahärmästä) .


title: Ränkimäen talomuseo

text: Ränkimäen talomuseo kuvaa 1800-luvun lopun lapualaista talonpoikaistaloa. Siellä järjestetään vuosittain useita historiaa elävöittäviä tapahtumia, kuten kaksiviikkoiset lasten perinneleikit, runoilta, puurojuhla jne.


title: Ränkimäen talomuseo

text: Museo on avoinna kesäisin ja tilauksesta. Sen toimintaa ylläpitää vapaaehtoisvoimin ja avustusten tuella Lapua-Seura.


title: Jan Pieterszoon Sweelinck

text: Jan Pieterszoon Sweelinck (1562–16. lokakuuta 1621) oli alankomaalainen säveltäjä, urkuri ja pedagogi.


title: Jan Pieterszoon Sweelinck

text: Sweelinck syntyi Deventerissä. Monet hänen sukulaisensa vaikuttivat musiikin alalla, ja hän sai opetusta Jan Willemszoon Lossyltä ja Gioseffo Zarlinolta.


title: Jan Pieterszoon Sweelinck

text: Jan Pieterszoon Sweelinckin tuotanto käsittää paljon laulumusiikkia ja yli 70 teosta kosketinsoittimelle. Hän sai mainetta myös opettajana. Hänen oppilaitaan olivat muiden muassa Michael Praetorius, Heinrich Scheidemann, Paul Siefert, Samuel Scheidt ja Gottfried Scheidt. Sweelinck kuoli Amsterdamissa.


title: Georg Muffat

text: Georg Muffat (1653–23. helmikuuta 1704) oli saksalainen barokkisäveltäjä.


title: Georg Muffat

text: Muffat syntyi Megèvessä, Savoijissa. Hänellä oli skottilaisia sukujuuria. Muffat opiskeli vuosina 1663–1669 Jean-Baptiste Lullyn johdolla. Sen jälkeen hän pääsi urkuriksi Molsheimiin ja Sélestatiin. Myöhemmin hän opiskeli lakia Ingolstadtissa ja asettui Wieniin. Hän ei kuitenkaan saanut Wienissä varsinaista työtä, minkä vuoksi hän siirtyi Prahaan ja myöhemmin Salzburgiin. Hän toimi siellä arkkipiispana kymmenen vuoden ajan. Vuodesta 1690 kuolemaansa hän toimi "Kapellmeisterina" Passaussa


title: Georg Muffat

text: Georg Muffatin tuotantoon kuuluu sonaatteja, orkesterisarjoja, concerto grossoja, toccatoja ja muuta musiikkia. Hänen poikansa oli säveltäjä Gottlieb Muffat.


title: Trujillo

text: Trujillo on kaupunki Luoteis-Perussa. Se sijaitsee Mochejoen alajuoksulla lähellä sen suuta Tyyneen valtamereen. Trujillo on La Libertadin alueen pääkaupunki. Se on Perun kolmanneksi suurin kaupunki.


title: Trujillo

text: Trujillon kaupunkialueen (jossa on noin 270 000 asukasta) lisäksi Trujilloon kuuluvat seuraavat alueet: La Esperanza, El Milagro, El Porvenir, Florencia de Mora, Victor Larco Herrera, Huanchaco, Laredo, Moche ja Salaverry.


title: Trujillo

text: Trujillon ilmasto on koko vuoden melko miellyttävä. Lämpimintä on helmi-maaliskuussa, jolloin keskimääräinen päivän ylin lämpötila on noin 26 C, viileintä syyskuussa, ylin lämpötila noin 20 C. Sadetta saadaan vain viitisen millimetriä vuodessa.


title: Trujillo

text: Ilmastonsa vuoksi Trujilloa kutsutaan Perussa"Ikuisen kevään kaupungiksi", Ciudad de la Eterna Primavera.


title: Trujillo

text: Vuoden 2005 väestönlaskennan mukaan asukkaita on 757 266, eli 2,9 % koko Perun väestöstä ja puolet Libertadin alueen väestöstä.


title: Trujillo

text: Vuoden 2015 arvio on lähes 800 000 asukasta, Se on Perun kolmanneksi suurin kaupunki Liman ja Arequipan jälkeen.


title: Trujillo

text: Trujillossa pidetään joka tammikuu kansallinen marinera-tanssikilpailu. Lokakuussa on kansainvälinen Festival Internacional de la Primavera, jossa on muun muassa maanosan kauneuskuningatterien kulkue sekä erikoisten autojen näyttely.Diego de Almagro perusti kaupungin 1534 nimellä "Villa Trujillo" Francisco Pizarron syntymäpaikan, Espanjan Extremadurassa sijaitsevan Trujillon kunniaksi. 23. marraskuuta 1537 Espanjan kuningas Kaarle I antoi sille kaupunkioikeudet.


title: Ammattiministeri

text: Ammattiministeri on mihinkään puolueeseen sitoutumaton ministeri eli hän ei ole minkään puolueen jäsen eikä toimi minkään puolueen edustajana valtioneuvostossa. Suomessa ammattiministereitä on ollut hallituksessa viimeksi Paavo Lipposen toisessa hallituksessa 1999–2002. Ensin maa- ja metsätalousministerinä oli sitoutumaton Kalevi Hemilä ja häntä seurasi sitoutumaton Raimo Tammilehto. Virkamieshallitus on hallitus, johon kuuluu vain ammattiministereitä.


title: Johann Hermann Schein

text: Johann Hermann Schein (20. tammikuuta 1586 Grünhain – 19. marraskuuta 1630 Leipzig) oli saksalainen säveltäjä.


title: Johann Hermann Schein

text: Johann Hermann Schein syntyi Grünhainissa ja siirtyi isänsä kuoleman jälkeen Dresdeniin. Hän opiskeli vuosina 1603–1607 Pfortassa ja vuosina 1608–1612 Leipzigin yliopistossa. Schein vietti koko elämänsä Saksassa, mutta hänen musiikissaan oli useasti italialaisia vaikutteita. Hän kirjoitti jokseenkin yhtä paljon uskonnollista ja maallista musiikkia.


title: Johann Hermann Schein

text: Schein kuoli 44-vuotiaana. Hän oli kärsinyt tuberkuloosista, kihdistä, keripukista ja munuaissairaudesta.


title: Arto Rautajoki

text: Arto "Arska" Rautajoki (s. 30. heinäkuuta 1961) on tamperelainen muusikko, joka toimi Popeda-yhtyeen rumpalina vuodesta 1999 vuoteen 2007.


title: Arto Rautajoki

text: Rautajoki on soittanut Popedan lisäksi muun muassa yhtyeissä Topi Sorsakoski & Kulkukoirat, Säppi, The Neropats, Trio Mukavat sekä Tiina Tiikerin ja Mikko Alatalon taustayhtyeissä.


title: Arto Rautajoki

text: Arska Rautajoki on lisäksi soittanut mm.:


title: Arto Rautajoki

text: Vuonna 2000 Arska Rautajoki soitti levyllä Moog Konttinen ja kokoonpano: Rock'n'roll vuonna 0, ja teki muutamia keikkoja kyseisen kokoonpanon kanssa. Hän teki keikkaa myös Remu And His Allstars yhtyeessä, ja Juice Leskisen kanssa hän teki keikkoja sekä levyjä. Nykyään Arska Rautajoki soittaa V-M Järvenpään Tex-Mex Orkesterissa. Hurriganesissa hän soitti vuosina 2013–2018. Arska Rautajoki on tehnyt myös lukuisia levytyksiä muille artisteille. Yksi projekteista oli 1980-luvulla Liettyä Project. Levyn nimi oli Sturm, jossa soitti muun muassa muitakin manserockin veteraaneja.


title: Jani Kemppinen

text: Jani Matti Kemppinen (s. 25. helmikuuta 1974) on suomalainen Jay Lewis Gang -yhtyeessä soittava muusikko, joka tunnetaan parhaiten Popedan entisenä kosketinsoittajana. Hän kuului Popedaan vuosina 2001–2007, ja soitti yhtyeen levyillä "Just!" (2001) ja "Häkää!" (2005).


title: Jani Kemppinen

text: Kemppinen on soittanut myös Juice Leskisen viimeiseksi jääneellä sooloalbumilla "Vaiti, aivan hiljaa" (2002), sekä Juicen ja Mikko Alatalon vuoden 2004 "Senaattori ja boheemi" -levyllä. Liittyi vuonna 2009 Mustat Enkelit -yhtyeeseen. Jani vaikutti myös kokkolalaisessa Isäntä Meidän -yhtyeessä.


title: Eurovision laulukilpailu 1982

text: Eurovision laulukilpailu 1982 oli järjestyksessään 27. Eurovision laulukilpailu, joka pidettiin 24. huhtikuuta 1982 Harrogatessa Isossa-Britanniassa. Kilpailun juonsi Jan Leeming. Voitto meni ensimmäisen kerran (Länsi-)Saksaan Nicolen laulamalla kappaleella "Ein bißchen Frieden", jota on esitetty suomeksi nimellä "Vain vähän rauhaa". Ranska jätti kilpailun väliin. Myös Kreikan piti osallistua, mutta maan silloinen kulttuuriministeri Melina Mercouri ei pitänyt edustajaksi valittua laulua ”Saratapente kopelies” kansainvälisesti edustuskelpoisena, joten myös Kreikka päätti vetäytyä kilpailusta. Suomen edustaja Kojo sijoittui viimeiseksi kappaleella "Nuku pommiin". Tällä kertaa se oli vielä edellisiäkin jumbosijoja nöyryyttävämpi, sillä maalle ei herunut ainuttakaan pistettä. Ennakkoarvioissa kappaletta luonnehdittiin kohteliaasti "omaperäiseksi". Suomen kolmesta nollan pisteen vuodesta tämä on ainoa, jolloin maa jäi nollille yksin.


title: Eurovision laulukilpailu 1982

text: Jokainen maa valitsi oman kapellimestarin johtamaan maansa kappale.


title: Eurovision laulukilpailu 1982

text: Jokaisen maan tuomaristo antoi 12, 10, 8, 7, 6, 5, 4, 3, 2, 1 pistettä yhteensä 10 kappaleelle.


title: Eurovision laulukilpailu 1982

text: Länsi-Saksan Nicolen saksankielinen kappale "Ein bißchen Frieden" voitti ylivoimaisesti, sillä eroa toiseksi tulleeseen Israeliin tuli lopulta 61 pistettä ja arviolta yli 13 miljoonaa saksalaista katsoi ensimmäistä euroviisuvoittoa televisiosta. Nicole lauloi laulun myöhemmin myös englanniksi, ranskaksi ja hollanniksi. Laulun englanninkielinen versio "A Little Peace" nousikin ykköseksi UK Singles Chartissa.


title: Kukkia

text: Kukkia eli Kukkiajärvi on Pirkanmaalla Pälkäneellä (entisessä Luopioisissa) ja Kanta-Hämeessä Hämeenlinnassa (entisellä Hauholla) sijaitseva järvi. Järvi on pinta-alaltaan Suomen 88. suurin järvi.


title: Kukkia

text: Järven pinta-ala on 4 390 hehtaaria eli 43,9 neliökilometriä. Se on ulkomitoiltaan 14,7 kilometriä pitkä ja 11,9 kilometriä leveä, mutta järven rantaviiva mutkittelee kovasti ja sen vesialue on pirstoutunutta. Järvellä ei ole suuria järvenselkiä, mutta sillä on kaksi suurempaa järvialuetta. Niitä yhdistää Haikanvuoren ja Vankoniemen niemien välinen kapeikko, jossa sijaitsee Evinsalon (170 ha) saari. Kapeikon itäpuolella aukeaa Lehtisaarenselkä ja sen länsipuolella Lehtisaarenselkää suurempi mutta myös erittäin saaristoinen järvialue. Nämä muodostavat yhdessä yli puolet Kukkiasta.


title: Kukkia

text: Itäpuolisella järvenosalla Lehtisaarenselkä työntyy avonaisena kaakkoon, missä se kapenee Kipparinlahdeksi ja missä Kuohijoki laskee tähän lahteen. Lehtisaarenselältä aukeaa itään pieni Leppänän järvenselkä. Se sijaitsee kapean harjun takana ja sinne johtaa harjussa oleva aukko, jota kutsutaan Harjunsalmeksi. Kipparinlahdelta 6,2 kilometriä pohjoiseen Syyninsaarenselällä järvi haarautuu pohjoiseen ja luoteiseen haaraan. Pohjoinen haara on 2,5 kilometriä pitkä ja se päättyy Kortteenpohjaan. Luoteinen haara on vain 1,8 kilometriä pitkä Mustankuusenselkä, mutta se jatkuu puoli kilometriä pitkän mutta samalla kapean Lepsinsalmen kautta Äikkäänselkään. Äikkäänselkä on 2,8 kilometriä pitkä ja 2,0 kilometriä leveä. Sen pohjoispäässä järvi jatkuu vielä Pirunsalmen kautta Läyliään, joka on 2,1 kilometriä pitkä ja 1,2 kilometriä leveä järvenselkä. Täällä Rautajärvi laskee Kukkiaan ja sitä pidetään omana järvenään, vaikka molemmilla järvillä on sama vedenpinnan korkeus.


title: Kukkia

text: Järven läntisen järvenosan eteläpää, jota kutsutaan Mämminseläksi, on melko saaretonta ja avointa verrattuna muihin järvenosiin. Selän lounaispuolella sijaitsee suuri Isosaari, jonka ympäristö on saarien takia sokkeloista vesialuetta ja joka on siksi suojassa järvenselän tuulilta. Isosaaren kaakkoispuolella sijaitsee kaksi lahtea. Majaanlahti on 1,7 kilometriä pitkä ja Talvitiensuunlahti on 750 metriä pitkä. Järven Kukkianvirran lasku-uoma sijaitsee Talvitiensuunlahden eteläpäässä. Mämminselän pohjoispuolella ja suuren Evinsalon länsipuolella aukeaa laaja ja runsaslukuinen saaristo. Se on 6,7 kilometriä pitkä ja 2,9 kilometriä leveä. Järvenosalla on kolme maininnan arvoista lahtea. Evinsalosta pohjoiseen työntyy kaksikilometrinen Mustilahti, joka on perältään melko kapea. Lännempänä edellisen lahden rinnalle pohjoiseen työntyy Rajalansaaren ohi Rihanselkä, joka on 2,2 kilometriä pitkä ja 1,3 kilometriä leveä. Järvialueen etelärannalla sijaitsee Ansiolahti, joka on 1,1 kilometriä pitkä ja 400 metriä leveä. Järvi jatkuu vielä läntisen järvenosan länsipäässä kohti pohjoista, missä 1,5 kilometriä pitkän Holjansalmen pohjoispäässä avautuu Haltianselkä. Haltianselkä on järvenosana 3,6 kilometriä pitkä ja 2,2 kilometriä leveä, mutta avoimena järvenselkänä se on tätä pienempi.


title: Kukkia

text: Kukkiassa on laskettu olevan 527 saarta, mikä osaltaan selittää järven rikkonaisuutta. Niiden yhteispinta-ala on 397 hehtaaria, mikä on noin 8,3 prosenttia järven kokonaispinta-alasta. Saarista 44 on yli hehtaarin suuruisia, 348 yli aarin ja loput 135 ovat alle aarin kokoisia. Suurin saari on Evinsalo, jonka pinta-alala on 170 hehtaaria. Läntisen järvenosan alueen saaristossa on runsaasti suuria saaria. Niistä huomattavimmat ovat esimerkiksi Iso-Vekuna (62 ha), joka on 1,5 kilometriä pitkä ja 700 metriä leveä, ja sen ympärillä olevat Vähä-Vekuna, Iso-Kouvolainen, Niittysaari, Urittu, Vähät Ahosaaret, Pärnäsaari, Kukkiasaari ja Rajalansaari. Haltianselän saarista voi huomioida Heikkilänsaaren länsirannan tuntumasta, Iitinsaaren etelärannalta ja Vohlisaaren selän itäpäästä. Vohlisaareen johtaa tie. Järven länsiosan itäpäässä Evinsalon eteläpuolella sijaitsevat Iso Siikasaari, Vehkasaari, Suolikkosaari, Ristisaari, Lehmisaari ja Selkäsaari. Mämminselän Isosaareen tulee maantie, mutta Kivinensaareen ja Lounassaareen ei. Lehtisaarenselällä sijaitsee Lehtisaari, joka on sen ainoa suuri saari. Kortteenpohjaan johtavassa lahdessa on Isännänsaari, jonne on tieyhteys. Äikkäänselän Huhtisaari on 750 metriä pitkä ja 550 metriä leveä. Se on osittain suojeltu. Sen vieressä sijaitsee Vasikkasaari ja edempänä vielä Pirunsaari.


title: Kukkia

text: Järvi on luodattu ja siitä on julkaistu syvyyskartat. Järven tilavuus on 230 miljoonaa kuutiometriä eli 0,23 kuutiokilometriä. Sen keskisyvyys on 5,2 metriä ja suurin syvyys on 35,6 metriä. Syvin kohta sijaitsee Leppänässä Harjunsalmen edustalla noin puolen kilometrin päässä Kauniskallion haudassa . Muita 30 metrin synänteitä löytyy kartan mukaan Ansiolahden ja Talaslahden edustalla, missä on 31 metriä syvää, ja Ansioniemen pohjoispuolella, missä on 30 metriä syvää. Haltianselällä on 24-metrinen syvänne, Rihanselällä 16-metrinen syvänne, Viitasaarenselällä kaksi 24-metristä, Äikkäänselällä 16-metrinen ja Läyliässä 16-metrinen syvänne. Eri järvenosien väliset salmet ovat melko matalat, minkä vuoksi syvänteiden vedet eivät vaihdu lämpötilakerrostumisen vuoksi muuten kuin syys- tai kevättäyskierron aikana.


title: Kukkia

text: Järven rantaviivan pituus on 284 kilometriä, josta saarten rantaviivan yhteispituus on 112 kilometriä. Rannat ovat pääosin metsämaata, mutta siellä täällä ulottuvat rannoille peltomaat. Asutus on haja-asutusta, jonka välissä on paljon vapaa-ajan asuntoja. Myös monella suuremmalla saarella on runsaasti vapaa-ajan asuntoja. Kiinteästi asuttuja saaria ovat vain Isosaari ja Evinsalo, jonne tulee myös tiet. Ainoa rantaan ulottuva taajama on Luopioisten kirkonkylä, jonka taajama-alue on levittäytynyt Rihanselällä koko sen länsirantaan. Järvellä on useampikin kylä tai kulmakunta. Luopioisten vastarannalla sijaitsee Niemikunta, Äikkäänselän pohjoisrannalla Rantakulma, lahdenpohjukassa Kortteenpohja, Syynisaarenselän itärannalla Ruljankylä, Leppänän itäpäässä Padankoski, Kipparinlahdella Kuohijoki, Kukkianvirran lähellä Puutikkala, Haltianselällä Haltia ja sen eteläpuolella Holja. Luopioisten kautta kulkee Pälkäneeltä Rautajärvelle seututie 322 ja se seuraa järven luoteisrantoja. Holjassa siitä haarautuu etelään yhdystie 3222, joka Puutikkalan jälkeen haarautuu Hauhon Sappeessa eli Vihavuodessa koilliseen Kuohijoelle ja Padankoskelle vieväksi yhdystieksi 3201. Padankosken jälkeen rantoja seuraavat enää pienet kylätiet, jotka kiertävät Ruljankylän ja Kortteenpohjan kautta Rantakulmalle ja Luopioisiin. Järvi kuuluu pääasiassa Pälkäneeseen, mutta etelässä Kukkianvirta on jaettu Pälkäneen ja Hämeenlinnan kesken ja Mämminselän itäpuolisko ja Majaanlahti kuuluvat Hämeenlinnalle.


title: Kukkia

text: Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Kukkian reitin valuma-alueeseen (35.78), jonka Kukkian alueeseen (35.781) järvi kuuluu.


title: Kukkia

text: Kukkian vedenpinnan korkeutta on mitattu vuodesta 1911 saakka. Järven pinnankorkeus on 86,60 metriä mpy (N60). Pinnan korkeusvaihtelut ovat olleet keskimäärin 55 senttimetriä vuodessa. Ylin vedenkorkeus on ollut 87,24 metriä (N60, toukokuussa 1988) ja alin 86,05 metriä (N60, syyskuussa 1940). Niiden mukaan vedenkorkeuden ääripäiden välillä on ollut 119 senttimetriä.


title: Kukkia

text: Pääosa Kukkian vedestä saapuu Ämmätsänjärven–Myllyojan valuma-alueelta (35.785) ja Kuohijärven alueelta (35.782), jonka valuma-alueen pinta-ala on 592 neliökilometriä. Kuohijoki on alle kilometrin mittainen ja se on Kuohijärven (3 474 ha) laskujoki.


title: Kukkia

text: Kukkian alueella sijaitsee vain 15 yli hehtaarin kokoista järveä tai lampea, jotka laskevat suoraan tai toisensa kautta Kukkiaan. Niistä huomattavimmat ovat Rautajärvi (242 ha), joka laskee Pihtisalmessa Läyliään. Rautajärvi välittää eteenpäin Ämmätsänjärven–Myllyojan valuma-alueen vedet ja siihen laskee myös Ihanainen (45 ha). Läyliään laskevat Pihtilampi (14 ha), Vahlajärvi (15 ha) ja Heinäjärvi, Leppänään laskee Vähäjärven kautta Kyläjärvi (16 ha), Haltianselkään Savistenjärvi (29 ha), Iso-Vekunan suojaan Vekuna (70 ha) ja eteläisimpään Majaalahteen Valkjärvi (13 ha).


title: Kukkia

text: Järven lasku-uoma on Kukkianvirta, joka laskee Vihajärven (253 ha) kautta Isoon Roineveteen. Vihajärveen laskevat Kyläjärvi (23 ha) ja Matkijärvi (7 ha) eivät enää vaikuta Kukkian vedenlaatuun. Kukkianvirran luusuassa on mitattu virtaamia vuosina 1911–1933 sekä uudestaan vuosesta 1992 alkaen. Mittausten mukaan uoman keskivirtaama (HQ) on ollut 6,3 kuutiometriä vettä sekunnissa (m³/s), sen keskiylivirtaama (MHQ) on ollut 12,2 m³/s ja keskialivirtaama (MNQ) 3,1 m³/s. Äärivirtaamat ovat olleet 1,54 m³/s (maaliskuussa 2003) ja 19,3 m³/s (kesäkuussa 1995).


title: Kukkia

text: Järvi on Natura 2000 -ohjelmassa oleva (FI0328004) suojelualue. Harvinaiset vesikasvit ormio ja raani kasvavat täällä.


title: Kukkia

text: Evinsalon ja mantereen yhtymäkohdassa olevan Kuivassalmen yli tehtiin 1950-luvulla pengertie. Mantereen puolella sijaitsee Salminkallio, josta on löydetty kalliomaalauksia.


title: Kukkia

text: Kukkia tunnettiin aiemmin myös nimellä Evijärvi. Kalmbergin kartastossa vuodelta 1855–1856 käytettiin sekä tätä nimeä että nykyistä Kukkiajärven nimeä.


title: Kukkia

text: Se on vanhastaan ollut kesänviettäjien suosiossa. Pääministeri J. W. Rangell, kansanedustaja Sulo Wuolijoki ja Wärtsilän entinen konsernijohtaja Pekka Laine ovat esimerkkejä Kukkian tunnetuista kesäasukkaista.


title: Eurovision laulukilpailu 1974

text: Eurovision laulukilpailu 1974 oli yhdeksästoista Eurovision laulukilpailu. Se pidettiin Brightonissa Isossa-Britanniassa huhtikuussa 1974. Kilpailun juonsi neljättä kertaa Katie Boyle. Edellisvuoden voittaja Luxemburg ei halunnut enää toistamiseen järjestää kilpailua.


title: Eurovision laulukilpailu 1974

text: Eurovision laulukilpailun 1974 voitti melko ylivoimaisesti Ruotsia edustanut ABBA laululla "Waterloo". Voitto oli maan ensimmäinen. Kilpailu oli myös ensimmäinen, johon Kreikka osallistui. Maata edusti yhdenneksitoista sijoittunut Marinella kappaleella "Krassi, Thalassa Ke T'agori Mou".